text:
Ikigo cy’Igihugu cy’Igororamuco gihamya ko ubukene atari yo ntandaro y’ubuzererezi
Ikigo cy’Igihugu gishinzwe igororamuca (NRS), kiratangaza ko ubukene atari bwo kibazo cy’ingutu gituma abana bata imiryango yabo bakajya mu buzererezi, ahubwo ikibazo ari uburere bwo kunyurwa na bike biboneka mu miryango.
Umuyobozi Mukuru wungirije w’Ikigo wa NRS, CP Rtd Ntirushwa Faustin, avuga ko harimo gukorwa ubukanguramabaga bushingiye ku kwibutsa ababyeyi guhangana n’ikibazo cy’ubuzererezi bahereye ku rwego rw’Isibo, hakagaragazwa ibibazo bibangamiye umuryango bishobora guteza ubuzererezi, bigakemurwa bitarateza izo ngaruka zo kuba umwana yata umuryango we.
Bimwe mu bibazo bitangazwa na NRS bituma abana batoroka imiryango bakajya mu buzererezi harimo amakimbirane mu miryango ashingiye ku myitwarire y’ababyeyi, kutita ku nshingano zo kurera ku babyeyi bamwe na bamwe, ubushobozi buke bw’umuryango mu gukemura ibibazo by’abana n’ubukene ariko ngo ubwabwo akaba atari ryo shingiro ry’ubuzererezi.
Mu rwego rwo kurwanya ubuzererezi, kuva ku wa 24 Kanama 2021, NRS yatangije ubukangurambaga bugamije gushishikariza ababyeyi kurwanya ubuzererezi mu bana b’u Rwanda bufite insanganyamatsiko igira iti “Uruhare rwanjye nawe mu guca ubuzererezi bw’abana b’u Rwanda”.
Mu Mujyi wa Kigali ahagaragara abana benshi bajya mu buzererezi ni mu mirenge ya Nyarugenge, Kigali na Nyamirambo ari na ho hatangirijwe ubwo bukangurambaga, ubu bukaba bukomereje mu turere tw’Intara y’i Burengerazuba twa Ngororero na Nyabihu, aho na ho hakaba hagaragara abana benshi batoroka imiryango yabo bakajya mu mijyi.
Hagiye gutangizwa Igororamuco rikorewe mu muryango
Ubuyobozi bwa NRS butangaza ko mu bukangurambaga burimo gukorwa, hari no gusobanurira inzego z’ubuyobozi bw’ibanze n’abaturage uko hagiye gukorwa Igororamuco mu muryango, hagamijwe ko abana bose baguma mu ngo.
Hari kandi gahunda yo gukura abana mu buzererezi bagahunzwa n’imiryango kandi bagasubizwa mu ishuri ku bufatanye n’inzego z’ibanze n’iz’umutekano, iyi gahunda ikaba yaratangijwe guhera muri Gicurasi 2020 mu turere twose, aho nibura abana 3,531 bamaze gukurwa mu buzererezi bakaba barasubijwe mu miryango yabo,
Mu bakuwe mu buzererezi 2,951 bangana na 84%, baracyari mu muryango bigaragara ko baretse ubuzererezi, icyakora abana 313 bangana na 8.8% bataha mu miryango ariko bakirirwa mu buzererezi, mu gihe abana 267 bangana na 7.2% bo basubiye mu buzererezi bakaba batagitaha mu miryango.
CP Rtd Ntirushwa avuga ko hari icyizere cy’uko nibura mu myaka ibiri iri imbere ubuzererezi buzaba bumaze gucika mu buryo bugaragara, igihe cyose habayeho ubufatanye kandi ababyeyi bagakomeza gushyira imbaraga mu guharanira ko nta mwana ukwiye gusubira mu buzererezi.
Agira ati “Ubukene ntabwo ari cyo kibazo ahubwo ikibaze ni uburere bukwiye guhabwa abana bakanyurwa n’ibihari noneho ibyo bike bakamenya kubibyaza umusaruro bakagera kuri byinshi. Ubundi mu mateka yo hambere nta mwana w’Umunyarwanda wajyaga mu buzererezi na n’ubu rero turifuza ko bucika”.
Yongeraho ati “Hari abakene benshi bakora kandi bakita ku bana babo ntibajye mu buzererezi, abo bakene bakwiye kubera abandi urugero kuko kunyurwa n’ibihari ni umuco abantu bakwiye gutora, noneho abafite ibibazo na Leta ikaba yabibafashamo, aho kurenga umwana akajya mu muhanda”.
CP Rtd Ntirushwa avuga ko hari ibibazo byinshi Abanyarwanda bicyemuriye, bityo ko n’ibi bikigaragara mu muryango bigira ingaruka ku bana by’umwihariko, ati nidufatanya twese hamwe, buri wese akumva uruhare rwe n’icyo asabwa gukora, ubuzererezi mu bana b’u Rwanda buzacika.


c: text/html

text:
Mu bihugu bimwe na bimwe byo mu Burayi hari abantu bakomeje kugira umushinga wo gutangiza ishuri ryigisha gukora imibonano mpuzabitsina ku buryo budasanzwe babona ko ryakunguka kandi rikagirira abantu akamaro. Inzozi zabo zujujwe kuko iryo shuri bagiye kuritangiza mu gihugu ya Autriche rikazitwa « Autrichian international school of sex (AISS) ».Nk’uko bitangazwa na « Oddity central », ngo programu y’amasomo azatangirwa muri iryo shuri yashyizwe ahagaragara. Muri ayo masomo harimo isomo ry’imyitozo ikomeza umubiri. Harimo kandi iryigisha imyitwarire mu gihe cy’imibonano mpuzabitsina kugira ngo iryohere uyikora ndetse nuwo bayikorana.
Harimo kandi n’isomo rifasha abantu kumenya uko bitwara mu rukundo. Abanyeshuri baziga muri iryo shuri, baziga amateka y’igitsina n’imikoreshereze yacyo kugeza ubu. Icyiyongeraho ngo ni uko amasomo atanzwe mu ishuri (theory) azajya anashyirwa mu bikorwa (practice) kugira ngo umunyeshuri wahize azajye atahana ubumenyi buhagije bwo gukora imibonano mpuzabitsina. Aba banyeshuri bazajya banahabwa amasomo abafasha gukina films pornographiques.
Iryo shuri ridasanzwe ryubatse I Vienne muri Autriche. Rizayoborwa na YLVA MARIA THOMPSON. Umunyeshuri uzaryigamo agomba kuzariha ibihumbi bibiri na Magana inani by’amayero (2,800€) ku mwaka.
Ikiciro cya mbere kizatangira muri Mutarama 2013. Kandi aho gutanga impamyabumenyi (certificate) bazajya batanga impamyabushobozi (diploma), kubera ko bazaba barakoze ubumenyingiro bw’ibyo bize. Ikigo kirahitisha amatangazo yo kwimenyekanisha (adverts) kugira ngo igihe cyo gutangira kizagere abantu benshi bamaze kurimenya.
Duhe igitekerezo cyawe, iryo shuri ribaye ari iryo mu Rwanda wakohereza umwana wawe, ukanamurihirira ako kayabo? Wakwemera se ko nyuma yo kwiga ayo masomo mu ishuri yajya kuyashyira mu bikorwa nk’uko gahunda y’iryo shuri iteye?

robotstxt: allowed

filter: keep


text:
Kirehe: Umwaka w’imihigo usize abasaga 13,000 begerejwe amazi
Yanditswe na MANISHIMWE NOËL
Ibikorwa byo gusana imigezi yo mu bwoko bwa Nayikondo igera kuri 16 yari imaze igihe yarangiritse, no kubaka izindi 3 hirya no hino mu mirenge y’Akarere ka Kirehe, byakozwe mu mwaka wa 2017-2018, byasize abaturage bagera ku 13 687 batuye mu ngo 3277, bongeye kubona amazi meza.
Nk’uko bitangazwa n’Ubuyobozi bw’Akarere ka Kirehe, mu baturage basaga ibihumbi 360 batuye mu mirenge 12 ikagize, kugeza ubu umubare w’abagerwaho n’amazi meza bari ku kigereranyo cya 68%, ni ukuvuga abakora urugendo rutarenga metero 500 bagera aho kuvoma amazi meza.
Ni igipimo kigaragaza ko kiri inyuma, ugereranyije n’umubare munini w’abatuye aka karere bakigorwa no kujya kuvoma amazi meza kure, ndetse n’abakivoma amazi mabi yo mu bishanga, imigezi n’ibiyaga, ariko ubuyobozi bukomeza gukora ibishoboka ngo ikibazo cy’amazi gikemuke ku buryo burambye.
Mu kiganiro n’Imvaho Nshya, Nsengiyumva Jean Damascène, Umuyobozi w’Akarere ka Kirehe wungirije ushinzwe iterambere ry’ubukungu, yavuze ko mu rwego rwo gukemura ikibazo cy’amazi, mu mwaka ushize wa 2017-2018, imbaraga zashyizwe mu gusana amavomero akura amazi mu butaka, azwi nka Nayikondo zigera kuri 16 no kubaka izindi 3.
Yagize ati “Mu rwego rwo gukemura ibibazo byatumaga abaturage bacu batabona amazi meza, harimo na za Nayikondo zari zimaze igihe zidakora, twabashije gusana izigera kuri 16, hashingiwe ku bushobozi ndetse no kubaka izindi 3 nshya, kandi zarubatswe ku bufatanye n’abafatanyabikorwa, ku buryo ubu habarurwa abaturage bagera mu bihumbi 13 bagorwaga no kubona amazi meza, ubu barimo kuvoma kuri za Nayikondo”.
Abaturage basaniwe za Nayikondo, babwiye Imvaho Nshya ko bashimira Leta y’u Rwanda ko yongeye kubafasha kubona amazi meza, kuko baruhutse kuvoma kure, no gukoresha amazi mabi.
Shukurani Grace wo mu Murenge wa Kirehe ati “Mbere twajyaga kuvoma ahantu bita Nyakagere, twagerayo rimwe na rimwe nka nimugoroba ugasanga hariyo abantu benshi, amazi tukayarwanira, abadashoboye tugataha.
Ariko ubu akamaro iri vomero ryatugiriye, ni uko tubasha kuvoma amazi meza, tukayatekesha, tukamesa nta kibazo. Ubu amazi yaratwegereye”.
Mugenzi we witwa Nyirantahondi Asinatha wo mu Kagari ka Kiremera, Umurenge wa Kigarama na we yagize ati “Twavomaga ay’igishanga, tugahora twifuza ko umugezi wacu wakongera ugakorwa, kuko wari warangiritse. Kongera kubona amazi meza ni igisubizo ku buzima n’iterambere ry’ umudugudu wacu”.
Icyo Ubuyobozi bw’Akarere ka Kirehe bwibutsa abaturage begerejwe amazi meza, ni ugufata neza ibikorwaremezo byayo, bakabirinda kwangirika, kandi bakarangwa n’isuku muri byose.
Mu byo ubuyobozi bw’Akarere ka Kirehe buvuga ko buteganya gukora ku kibazo cy’amazi muri uyu mwaka wa 2018-2019, harimo gukomeza gusana no kwagura umuyoboro w’amazi wa Nyagashangara uzageza amazi meza ku batuye mu ngo zisaga ibihumbi 4 bo mu mirenge ya Kigarama na Musaza.
Harimo kandi kwagura isoko ya Gasarasi mu Murenge wa Kigina, n’umuyoboro wo mu Murenge wa Mushikiri watangiye gukorwa n’abaturage, ndetse ngo n’ahandi amazi meza atari yagezwa, azahagezwa uko ubushobozi buzagenda buboneka.


text:
Hip Hop injyana y’umujinya,injyana yoza roho,injyana igarurira icyizere abihebye, injyana bamwe mu rubyiruko bahamya ko ibarinda umunabi ikabaha icyizere cy’ejo hazaza,injyana yagura inganzo y’abahanzi bayikora icyesha Umutima w’abihebeye.
Abinyujije mu mikarago ikubiye mu ndirimbo yise ‘Akarwa‘ yakoranye n’umuhanzi witwa Holly Fab. mu minota 3′ n’amasegonda 18″ umuraperi Iraguha Lando Fils uzwi mu muziki nka Gsb Kiloz yagarutse ku buzima bw’inzitane bwa buri munsi aha gasopo abumva ko hari aho bageze bumva bakandamiza abagishakisha gutera imbere abinyujije mu njyana ya Hip Hop ahamya ko ariwo mwuka ahumeka yaberetse ko hari umurongo badakwiriye kurenga .
Mw’ijwi rikakaye ati : “Bufiyah na Bauckey, Hustler na Zonky, Uko navutse uko nakuze byose ni ubugenge, Iyi mihanda iyo utagoswe igusigira ubwenge, Abatayoka bitiranya isiha n’ifuku, Ni nabo bakeka ko gukena ari ingeso, Oya, ni nde wanze kwaka? yavuga ijambo rikubahwa mpaka ikantarange, Imbwa irya umwanda ishinyitse ntabwo burya iba isetse, Kandi kwicaza umugongo si uko itazi ikibuno.”
Akomeza agira ati : “Nibyo naje ku karwa gatatse umwijima gusa ikosi ry’umusirikare rimuha amapeti, Okay, Hagowe uzasuzugura agasima ataziye ubura, Ushatse wakubaha buri umwe ubona yitunze, kurusha umeze neza utunzwe no gusaba inkunga.”
Mu nyikirizo y’iyi ndirimbo irimo ubutumwa bukurugutura benshi umuhanzi Holly Fab agira ati: “inigeze mpitamo aho mvukira, Nisanze ku karwa k’umwijima have wincira urubanza, Bucya bucyana ayandi, Akarwa k’umwijima nisanze ku karwa k’umwijima.”
Uyu muraperi Gsb Kiloz uri mubatanga icyizere muri iyi njyana mu gice cya kabiri hari aho agaruka ku magambo asa n’uwo acyurira aho agira ati :
“Hari ukurusha ubucyene ukamurusha ubujiji mwese muba muri weak uburyo bwo buri imbere nibyo muri ghetho aba baby n’ubu beer nibyo biri kubongoza mugacyeka ko isi muyifitemo share,Nyir’abarihima yamennye urwabya kandi rwari kumubyarira amavuta n’amata” aha ntakabuza yacyuriraga umwe mu banyamakuru baheruka kugirana amakimbirane ashingiye ku mushinga w’indirimbo.
Gsb Kiloz mu magambo ye avuga ko ari mumuziki ashikamye ko atawinjiyemo kubw’amaramuko ko isaha ye n’igera abafunze amatwi bazamanika amaboko maze nawe umufuka ukuzura impiya abicyesheje ubutumwa atanga mu mikarago anyuza mu bihangano bye
“Igihe cyanjye n’ikigera rubanda bazamenya, ba bantu duha ubutumwa bazaduha impiya,ubu ntiturajwe ishinga n’ifaranga turi gutanga ubutumwa buzabyara umusaruro. uyu muziki tuwurimo dushikamye ni nayo mpamvu abacsantege tubaha gasopo kuko tutari abavubuka”
Umva hano Akarwa by Gsb Kiloz ft Holly Fab


text:
Umuvuduko w’amaraso ukabije ni uburwayi bukomeye,bukomeje guhitana abantu benshi muri iki gihe, akenshi umuntu ashobora kubana na wo nta kimenyetso cy’uburwayi agaragaza nyamara ingingo ze nyinshi zikaba zakwangirika.Ibyo bituma abantu bafite umuvuduko w’amaraso mwinshi bakunze kujya kwa Muganga bazanywe n’ibimenyetso by’ingaruka zawo, kandi barashoboraga kubyirinda iyo baza kwipimisha kare bakamenya uko bitwararika.
Umuvuduko w’amaraso ni ingufu amaraso agendana mu miyoboro yayo aribyo bituma abasha kugera mu bice bitandukanye by’umubiri. Ubusanzwe igipimo cyemewe ni 120/80 cg 12/8 aribyo byerekana ingufu ziba ziri mu mutima igihe wohereza amaraso mu bice bitandukanye by’umubiri, nizirimo umaze kuyohereza (aribyo bizwi nka systole/diastole).
Iyo rero icyo gipimo cyarenze 140/90 cg 14/9 biba bivuze ko umuntu afite uburwayi bw’umuvuduko w’amaraso uri hejuru.Gusa nanone bemeza ko umuntu afite umuvuduko w’amaraso ukabije nyuma yo gupimwa inshuro nyinshi basanga uhora hejuru. Zimwe mu ngingo zibasirwa n’iyi ndwara ya hypertension ni amaso, umutima, ubwonko n’impyiko.
Hari impamvu nyinshi zishobora gutera umuvuduko ukabije, ariko cyane cyane imyitwarire yawe : uko ubaho, ibyo urya n’ibyo unywa biza ku mwanya wa mbere mu gutera iyi ndwara.
* Ushobora kuyikomora ku babyeyi, cg indwara ikagenda iza uko ugenda ugana mu zabukuru (akenshi hejuru y’imyaka 45)
* Kuba ufite ibiro byinshi cg ubyibushye bikabije.
* Kunywa itabi : bimwe mu bigize itabi bizwiho kwangiza imijyana (udutsi duto cyane tuvana amaraso mu mutima tuyajyana mu bice bitandukanye by’umubiri) cyane. Itabi rituma imijyana iba mito cyane, bigatuma umuvuduko wiyongera.
* Kunywa inzoga nyinshi.
* Kurya umunyu mwinshi.
* Kurya cyane ibiryo birimo amavuta menshi.
* Kudakora imyitozo ngorora mubiri.
* Guhora uhangayitse cyane bishobora gutuma amaraso yawe ahora ku muvuduko ukabije buri gihe.
* Kuba urwaye indwara nka ; diyabete, impyiko, ndetse no kubura ibitotsi.
* Ikoreshwa ry’imiti imwe n’imwe nk’ imiti iringaniza urubyaro, imiti y’ibicurane, imiti ifungura imyanya y’ubuhumekero, imiti ikiza ububare,……
* Gukoresha ibiyobyabwenge bimwe na bimwe. Cocaine cg amphetamines zongera ku buryo bukomeye umuvuduko w’amaraso.
Umuvuduko ukabije w’amaraso ushobora kuwugendana nta kimenyetso na kimwe ubona. Ibi bikaba bituma yica uyifite itunguranye, ari byo bita tueur silencieux, mu rurimi rw’igifaransa kuko uyu muvuduko ushobora kwangiza nk’imitsi ijyana amaraso mu mutima, mu bwonko, ndetse no mu mpyiko, ariko nta kimenyetso cyari cyagaragara.
Umuvuduko ukabije w’amaraso ushobora gutera indwara z’umutima. Iyo umuvuduko ukabije w’amaraso wangije imitsi y’amaraso yo mu bwonko, umuntu ashobora kuvira mu bwonko (hemorrhagie cerebral) ndetse akaba yahita agwa muri koma, kimwe n’uko ashobora guhita apfa, ari byo bita accident vasculaire cerebral (AVC) mu rurimi rw’igifaransa.
Ubundi iyi ndwara ushobora kuyirinda cyane cyane wirinda ibiyitera twavuze haruguru.Gusa birashoboka ko waba waramaze kurwara iyi ndwara,gukira bikaba byaranze.Ubu habonetse imiti myimerere ikozwe mu bimera kandi ikaba yizewe ku rwego mpuzamahanga kuko ibifitiye ibyemezo mpuzamahanga (twavuga nka :FDA:Food and Drug Administration,n’ibindi).
Iyo miti rero ikaba iringaniza umuvuduko w’amaraso ndetse ikarinda n’umutima kuba wakora nabi.Muri iyo miti twavugamo nka:Cardiopower capsule. Cordyroyalgel capsule, cordactive capsule, Golden six capsule, sprulina table, Reish capsule. Nta ngaruka igira kuko ikoze mu bimera.


text:
Gufatanya kwa David na Rosette mu mushinga bakora wo gutunganya amapave, bibongerera imbaraga. Bafite kampani yitwa My Green Home itunganya amapave bakoresheje umucanga n’ibikoresho bya palasitike. Gukorera hamwe byabateye imbaraga zo gukomeza uyu mushinga wabo utari woroshye. Wakwibaza uko iki gitekerezo cyaje.
Igitekerezo cyavuye ku mukoro wo mu ishuri kuko bombi bize hamwe muri kaminuza. Rosette yari yatanze umushinga ujyanye no kugabanya imyanda muri Kigali, David we atanga umushinga wo kwita ku bidukikije. Batekereje kubihuza ubwo bitabiraga amarushanwa, bahita bategura umushinga wo kwifashisha imyanda ya pulasitike bagakora amapave mu rwego rwo kwita ku bidukikije. Ntibyaboroheye kuko byabasabaga gukora ubushakashatsi bwinshi banabifatanya no kwiga.
Amarushanwa barayatsinze, babona amafaranga bari batsindiye, baratangira. Gusa Rosette avuga ko imbogamizi zari nyinshi. Ati: “Ni twe ba mbere twari tugiye kubikora kuko nta bantu twari dufite bo kwigiraho.” Rosette yongeraho ko nk’umukobwa hari imbogamizi yahuraga na zo z’ahantu yajyaga kumenyekanisha ibikorwa byabo. Ati: “Nagendaga tugiye kuvugana ku mushinga ugasanga hari uzanye ibyo gutereta. Akumva ko agomba kugira icyo ampa nange nagize icyo muha.”
Ibi ntibikwiriye kubaho, iyi myumvire ni mibi cyane. Kumva ko wakoresha ububasha ufite kuri serivisi utanga ukayitwaza uhohotera abakobwa, kandi usanga bibaho kenshi bigatuma batisanzura mu gukora akazi kabo. Na Rosette byamubayeho ariko abiganira na David babifatira umwanzuro.
David akibyumva yarababaye cyane. Ati: “Byarambabaje ntabwo nari nzi ko bimubaho. Byanatumye ntangira kubona ingorane abakobwa baterwa na sosiyete.” Byatumye David abona ko iyi myumvire yashira muri sosiyete bihereye ku gitsina gabo kuko ni bo benshi batizera ubushobozi buri mu bakobwa bakumva banabafatirana.
Bahamya ko gufatanya byabafashije kurenga imbogamizi zitandukanye, uyu munsi bakaba bishimiye aho bageze. Kuba bafite imashini yabo itunganya amapave, kuba bafite aho gukorera ndetse yewe no kuba bashoboye kuyatunganya neza. Bahamya ko byavuye mu mbaraga za bombi bahuje. Rosette ati: “Kuba turi babiri bituma duhuza imbaraga. Nkaba nzi ngo David ashoboye iki cyane ni we ugomba kugikora. Na we akaba azi icyo nshoboye cyane akareka nkagikora.”
Rosette yagarutse ku cyakorwa ku bijyanye n’imbogamizi abakobwa bahura na zo. Ati: “Kuba umukobwa ni ishema si imbogamizi. Umukobwa agomba kwigenga, ibitekerezo bye bikumvwa, bigashyigikirwa, agomba gukorera amafaranga, akiga nta byo kumufatirana.” Nka Ni Nyampinga turemeranya na Rosette ko kuba umukobwa ari ishema, ni ikintu cyo kwishimira; kandi iyo myumvire isubiza inyuma umukobwa ikamushyira mu kaga igomba guhinduka.


text:
>> Igihe cya Noheli
Amasomo yo kuwa Batisimu ya Nyagasani, icyumweru cya 1 Gisanzwe, A
Isomo rya mbere : Iz 42, 1-4.6-7
Isomo ryo mu gitabo cy’Umuhanuzi Izayi
Uhoraho aravuze ati 1«Dore umugaragu wanjye nshyigikiye, intore yanjye inyizihira. Namushyizeho umwuka wanjye; azagaragariza amahanga ubutabera, 2ntazasakuza kandi ntazatera ijwi hejuru, ntazumvikanisha ijwi rye mu mayira. 3Ntazavuna urubingo rwarabiranye, ntazazimya ifumba igicumbeka, kandi nta kabuza azagaragaza ubutabera. 4We ntazigera acogora cyangwa ngo acike intege, kugeza ubwo azaba yamaze gukwiza ubutabera ku isi, n’ibirwa bitegereje amategeko ye. 6Ni jye Uhoraho wakwihamagariye nkurikije umugambi wanjye, ngufata ikiganza ndakwizigamira, nkugenera kwemararira isezerano ry’imbaga no kuba urumuri rw’amahanga,7kugira ngo uhumure amaso y’impumyi, uvane imfungwa mu nzu y’imbohe, kandi ukure mu munyururu abari mu mwijima.»
Kuzirikana : Zab 29 (28), 1-2, 3ac-4, 3b.9c-10
ZABURI
Inyik/ Uhoraho, uhe umuryango wawe umugisha n’amahoro.
- Nimwegurire Uhoraho, bana b’Imana,
- nimwegurire Uhoraho ikuzo n’ububasha!
- Nimwegurire Uhoraho ikuzo rikwiriye izina rye!
- Nimupfukamire Uhoraho kuko yagaragaje ubutagatifu bwe!
- Ijwi ry’Uhoraho rihindiye hejuru y’amazi,
- Uhoraho ahindiye hejuru y’ amazi magari.
- Ijwi ry’Uhoraho rivuganye ubukaka,
- ijwi ry’Uhoraho rivuganye ubuhangare.
- Imana Nyir’ikuzo ihindishije inkuba,
- Mu Ngoro ye byose biravuga ngo «Habwa ikuzo!»
- Uhoraho aganje hejuru y’umwuzure,
- Uhoraho atetse ijabiro ari umwami iteka.
Isomo rya kabiri : Intu 10, 34-38
Isomo ryo mu gitabo cy’Ibyakozwe n’Intumwa
Petero ageze i Kayizareya ku mutware w’ingabo z’Abanyaroma, 34aterura agira ati «Noneho numvise mu by’ukuri ko Imana itarobanura, 35ahubwo inyurwa n’umuntu wa buri hanga iryo ari ryo ryose uyitinya kandi agaharanira ubutungane. 36Ubwo butumwa bwayo yabwoherereje Abayisraheli, ari bwo lnkuru Nziza y’amahoro bazaniwe na Yezu Kristu, Umutegetsi w’abantu bose. 37Mwese muzi ibyabaye muri Yudeya yose, bihereye mu Galileya nyuma ya batisimu Yohani yigishaga. 38Muzi n’ibya Yezu w’i Nazareti : ukuntu Imana yamusize amavuta y’ubutore ibigirishije Roho Mutagatifu, ikamuha n’ububasha; n’uko yagendaga agira neza aho anyuze hose, akiza abahanzweho na Sekibi bose kuko Imana yari kumwe na we.»
Ibango-ndirimbo ribanziriza Ivanjili : Mt 3,16-17; Zab 28, 3
Alleluya Alleluya.
- Uyu munsi ijuru ryakingutse,
- Roho Mutagatifu amanukira kuri Yezu,
- ijwi ry’Imana Data rihindira hejuru y’amazi rivuga riti
- «Uyu ni Umwana wa
Ivanjili Ntagatifu : Mt 3, 13-17
+ Amagambo yo mu Ivanjili ntagatifu uko yanditswe na Matayo
Muri icyo gihe, 13Yezu ava mu GaliIeya ajya kuri Yorudani, asanga Yohani kugira ngo abatizwe na we. 14Yohani ashaka kumuhakanira ati «Ni jye ukeneye kubatizwa nawe, none uransanze!» 15Ariko Yezu aramusubiza ati «Emera ubikore, tubone kuzuza dutyo icyo Imana ishaka.» Nuko aramwemerera. 16Yezu amaze kubatizwa, ako kanya ava mu mazi. Ubwo ijuru rirakinguka: abona Roho w’Imana amanuka nk’inuma, amuhagarara hejuru. 17ubwo ijwi rituruka mu ijuru rivuga riti «Uyu ni Umwana wanjye nkunda cyane unyizihira.»


text:
ÉRIC UDAHEMUKA : "BAVUGIRIJE BAMPORIKI UMWANA WO MU BATINDI UTARASOBANUKIRWA UKO ABATUTSI BAVUYE UGANDA BATEKEREZA, UKO BAKORA, UKO BASUZUGURA ABAHUTU, UKO BABICA URUSORONGO N’UKO BATEGEKA IGIHUGU”
ISESENGURAMPAMVU NA POLITIKI: “BAVUGIRIJE BAMPORIKI UMWANA WO MU BATINDI UTARASOBANUKIRWA UKO ABATUTSI BAVUYE UGANDA BATEKEREZA, UKO BAKORA, UKO BASUZUGURA ABAHUTU, UKO BABICA URUSORONGO N’UKO BATEGEKA IGIHUGU”
Yanditswe na Eric Udahemuka
Taliki 24/12/2019
Niba abatutsi bashaka amahoro azaramba kandi n’ababakomokaho bakazaragwa igihugu kizira intugunda, bagomba kwirinda gukomeza gusuzugura abahutu kandi bakabaha agaciro bakaniyumvisha ko banganya uburenganzira ku gihugu cy’u Rwanda no ku byiza byacyo. Biramutse bitagenze bitya, mbona u Rwanda bene rwo bazarutwika rugashya rugakongoka cyangwa rugasaturwamo kabiri impagarike (Gatuna-Kanyaru) cyangwa intambike(Rusumo-Gisenyi) noneho na ba batutsi bakabura intama n’ibyuma.
Agasuzuguro abatutsi bavuye Uganda basuzugura abahutu mu Rwanda gateye icyo n’iki ku buryo kamaze kuba itetu ariko bibonwa kandi bizwi gusa n’abagera ibwami no mu nkengero zaho, cyangwa abakoma ubumwe n’abatutsi ku buryo umwana wo mu batindi nka Bamporiki adashobora kubyisobanurira.
Ikibazo cy’abahutu bareba hafi
Bahutu bavandimwe banjye, kuki iteka mugotomera ibyo mubonye byose ntimufate akanya nibura gato ngo mutekereze kubyo mubona, ibyo mubwirwa n’ibyo mwumva? Ku munsi w’ejo gusa, abantu barenga 50 banyoherereje igitekerezo Bamporiki yatanze asobanura ko ngo bajya kumurega mu bunyamabanga bwa FPR bakamuhimbira ibyaha bamubeshyera, byasaga n’aho atakambira kagame(Shitani nkuru) mbese amwwereka ko mu by’ukuri ari umwere. Ikibazo: “Ese Bamporiki umurega azi uwo ariwe???”
Abo bantu bose ni uguterura bakampereza gusa nta n’umwe nibura wabitangaho igitekerezo ngo yereke abanyarwanda uko ibintu byakagombye kuba bimeze wenda akoresheje ubumenyi bwe uko bureshya nta wabimugayira ari nacyo njyewe iteka mpora nihatira. Abanyarwanda bagomba gusobanukirwa uko politiki y’igihugu cyabo ihagaze kandi kandi bakirinda gufata politiki nk’igikinisho.
Bivuze ngo abo baterura bakaguhereza ntibazi n’icyo ibyo Bamporiki yavuze bihatse n’ikizabivamo. Reka da! Mbese wagira ngo bahora barekereje kumva akavuzwe kose bagahita bagusunikira ubundi nawe ukipfira urwo wipfira waba ubyumva waba utabyumva. Nguwo umusanzu wabo mu mpinduramatwara mu Rwanda!
Bamporiki umwana wo mu batindi kandi uhubuka cyane!
Mu Kinyarwanda gikuru, kwita umuntu umutindi ntabwo ari ukumutuka. Ijambo umutindi risobanura umuntu ufite imyitwarire iburamo imwe mu migenzo mbonezabupfura. Bamporiki wacukuraga imisarani mu Kimicanga (Kigali) bakanamwambura nyuma akaza kujya gukina mu ikinamico URUNANA ashobora kuba ubu noneho yumva impamvu twahunze u Rwanda kuko igihe bamugiraga Umunyamabanga wa Leta, umwanya unganya agaciro n’umushahara nk’ibigenerwa minisitiri yitereye mu bicu yibwira ko abaye igitangaza mu Rwanda ariko ibyo aherutse kuvuga birerekana ko ahubwo yibambye ku giti. Nimutekereze umuntu utaramara umwaka abaye minisitiri bakaba bamugera amajanja! Ariko kuri njye ibi nsanzwe mbizi si igitangaza.
Ikintu cya mbere cyerekana ko Bamporiki agira ubwenge buke, ahubuka mu kuvuga kandi atazi uko abatutsi bavuye Uganda bategeka ntanasubize amaso inyuma ngo yibuke ni uko yari akwiye kwibaza niba mu myaka 25 FPR imaze ku butegetsi n’indi myaka 4 yamaze ku rugamba irwana ari we wa mbere babeshyeye, ariwe wa mbere ubaye inzirakarengane.
Nangwa nawe baramubeshyeye ariko ntiyafungwa. Nangwa nawe baramubeshyeye ariko ntibamwica cyangwa ngo bamugongeshe igikamyo. Ningwe nawe baramubeshyeye ariko ntiyirukanwa ku kazi kamuhemba kakaba kamutungiye umuryango. Niba nawe baramubeshyeye ariko aracyabasha kuvuga. Nibe nawe baramubeshyeye ariko ntibamurasa arimo atoroka kandi yambaye amapingu!!! Ariko rwose Bamporiki arasetsa, ubu se Colonel tom Byabagamba ufunzwe hamwe na Gen. Frank Rusagara uwamubaza icyo bazira yakivuga? Ubus abimwa akazi bagatsindiye mu Rwanda bangana iki???
Bamporiki n’abandi bahutu mwese mugomba gusobanukirwa uko abatutsi bakora n’uko batekereza
Ikintu gitangaje Bamporiki atari azi ariko akwiye kumenya nonaha niba asoma iyi nyandiko yanjye ariko ndabizi neza azayisoma natanayisoma izamugeraho, ni uko uwo yibwira ko arega ariwe aregera aka ya mvugo ya Kinyarwanda ngo “aranegurira abazimu mu ndaro”.
Kagame ubwe niwe ucura ibinyoma akabikwiza mu bakozi be akanagena uko buri wese agomba kujya kubeshyera undi kugeza bose abahetuye bivuze ngo na Bamporiki abe yitegura ko nawe bazamusaba kugira abandi bahutu bene wabo abeshyera kugira ngo inyungu za Paul Kagame zikomeze zisugire.
Muti ese bigenda bite? Kagame mu myumvire ye kuko azi neza ko abanyarwanda bamwanga urunuka kandi reka bamwange ni mugihe yabacuze bufuni na buhoro, akora ku buryo abaremamo urwicyekwe ngo badahuriza hamwe bakamuhirika. Agafata nka Mureshyankwano akamutegeka ikinyoma azabeshyera Bamporiki kandi Kagame agakora ku buryo Bamporiki amenya ko Mureshyankwano ariwe wamubeshyeye. Icyo gihe Bamporiki ahita yirinda Mureshyankwano kandi akamwanga urunuka.
Kagame mu mayeri ye aba agira ngo areme ubwoba muri Bamporiki umukozi mushya ngo hato atazafatanya n’abashaka impinduka mu gihugu akiri imihini mishya. Bamporiki rero ayo mayeri n’amacenga bigendana n’amayeri by’abatutsi ntabyo azi ahubwo arahurutura ibigambo imbere y’imbaga ngo baramubeshyeye.
Ubu se shahu Bamporiki, urataka ngo muri FPR ntibakundana ugira ngo mukundane kubera iki? Ese shahu Bamporiki waba uzi FPR icyo aricyo? Reka nyikubwire. FPR utibeshya ko ari icyo gitambaro cy’ibendera ubona cyangwa bya bizu bujuje i Rusororo. Reka da! FPR ni sisteme y’ubwicanyi bukorwa kinyamwuga bugamije kurimbura ku isi UMUHUTU n’igisa nawe ku buryo ubwo nawe muri uwo mwanya baguhaye uri nk’imbagwa itegereje gutwarwa mu ibagiro. Ba uretse gato uzaba ureba.
Bamporiki agomba kumenya ko iyo bibaye ngombwa Kagame abantu bamwe b’inzirakarengane anabafungira ubusa inkiko zikanabakatira mu rwego rwo gukomeza kurema urwicyekwe mu mitima y’abanyarwanda. Njyewe mbona umukoro wa mbere abahutu b’abanyarwanda bafite muri rusange ari ukumenya uko abatutsi batekereza, uko bitwara, uko bategeka n’uburyo bakoresha mu kugera ku ntego zabo.
Ibi umuhutu utabizi ntashobora kuzatinyuka kugira uruhare mu mpinduka ishakwa mu Rwanda aho twifuza ko abanyarwanda bose bagomba kuzabana mu mahoro ntawe usuzugura undi, ntawe unena undi. Abahutu bo mu Rwanda birirwa barira ngo barashaka impinduka, maze kubona ko n’uwakuraho FPR akabaha igihugu batagishobora kubera amadefo(inenge) amwe akiri muri kamere zabo no kudafata umwanya uhagije ngo batekereze ku kintu icyo aricyo cyose babonye hanyuma ngo bagerageze kwiyumvisha icyo gihatse. Niko umuntu yagombye gutekereza ariko byagera muri politiki ho bikaba akarusho.
Nk’ubu hari abahutu baminuje, kandi bakuze mu myaka mbese bagombye kuba bazi icyatsi n’ururo, yewe batanagize uruhare muri genocide Kagame yahinduye igijangisho cyo kwigizayo abo adashaka mbese badafite ubusembwa na buke. Ugasanga bari inyuma ya Kayumba Nyamwasa ngo wababwiye ko azabakuriraho Kagame akabaha amahoro. Noneho ukibaza umuhutu ufite dokitora cyangwa lisansi utazi gutandukanya Kayumba Nyamwamsa na Paul Kagame ubwo uwo muntu yumva afite ubwenge?
Umuntu nk’uko udashobora kwisobanurira isano iri hagati ya Kagame na Kayumva n’uko byagenda kayumba aramutse asimbuye Kagame, ubwo se uwo wambwira ngo umutezemo muyobozi ki mu bihe bizaza? Mugomba gukanguka, mukamenya ubwenge, icyatumye Kayibanda Gregoire atsinda abatutsi akabambura ingomba izuba riva kandi bari bayimaranye imyaka 600 ni uko yari azi ubwenge, akirinda guhubuka, akamenya gufata akanya ke gahagije agasesengura ibyo abona, ibyo abwirwa n’ibyo yumva, akamenya kwiyubaha mu bandi, akamenya kwirinda, akirinda kurya ibyo abonye, agafata akanya ke agasoma ibitabo, umunyapolitiki udasoma ibitabo aba ari umunyapolitiki nyabaki??? Umaze gusoma ibitabo bingahe???
Gregoire Kayibanda yari umuntu nkawe, yari umuntu nkanjye, kandi burya abantu bose baba bifitemo ubushobozi bwo gukora ibintu byinshi bikomeye byahindura isi bikagirira rubanda akamaro isi dutuyeho ikaba nziza kurushaho ariko abenshi ntibabigeraho bitewe no kutamenya kubyaza umusaruro impano bifitemo cyangwa kutamenya gukoresha neza uburyo n’ubushobozi bihari.
Bavandimwe bahutu rero mwibwiraga ko Bamporiki ari mu munyenga ngo kuko yahawe kariya kazi, nimusubize amerwe mu isaho. N’abatutsi bavuye Uganda ubwabo baramarana bakicana nkanswe Bamporiki. Menya ubwenge umenye uko wakwitwara mu bibazo utagombye kuvuza iya bahanda ukemure ibibazo byawe gipfura utagombye kwiha amenyo y’abasetsi.
Niba umubyeyi wawe yarakongoreye ikintu bucece muri mu kirambi kigenzure witonze kandi bwombo wongere ukigenzure bucece nusanga ibyo yavuze ari ukuri, ufate icyemezo cya kigabo kandi nabwo bucece nibwo uzaba ubaye umugabo, nusanga kandi yarakubeshye nta kosa azaba yarakoze kuko GUSAZA NI UGUSAHURWA naho ubundi ibindi byose wakora bibusanije n’uyu mugenzo nyarwanda-mbonezabupfura icyo gihe uba ubaye SAGIHOBE!!! Anastase Gasana, Faustin Twagiramungu, Jean Marie Vianney Ndagijimana, Emmanuel Twagiramungu, Ancilla Gasasira, Sylvie Mukankiko, Appolinaire Twahirwa, Jean Paul Kayiranga, Jean-Claude Mulindahabi, Aloys Simpunga
ERIC UDAHEMUKA
E-mail : udaheric@gmail.com
Taliki 24 Ukuboza 2019
Mpaye uburenganzira ibinyamakuru byose bibishaka gutangaza iyi nyandiko.


text:
RAB na IITA batangije umushinga wongerera imyumbati ubudahangarwa
Yanditswe na Sezibera Anselme
Ikigo Mpuzamahanga cy’Ubushakashatsi mu buhinzi (IITA) ku bufatanye n’Ikigo k’Igihugu cy’Ubuhinzi n’ubworozi (RAB), batangije ku mugaragaro umushinga ugamije guteza imbere ihererekanya ry’imbuto z’imyumbati binyuze mu bucuruzi (Cassava Agribusiness Seed Systems) CASS, kandi ukaba witezweho kongerera ubudahangarwa icyo gihingwa mu kurwanya indwara zikibasira kikongera umusaruro.
Nk’uko byagaragajwe intego nyamukuru y’uyu mushinga ni ugushyiraho uburyo bwo gucuruza imbuto z’imyumbati zujuje ubuziranenge kandi zishobora guhangana n’indwara nka kabore n’ububembe bityo ukaba utegerejwe nk’igisubizo k’imbuto z’imyumbati mu Rwanda.
Uyu mushinga utangijwe nyuma y’uko bamwe mu bahinzi bagaragazaga impungenge zo kutabona imbuto nziza uko bikwiye.
Umuyobozi ushinzwe ishami ry’imbuto mu Kigo k’Igihugu cy’Ubuhinzi n’Ubworozi (RAB) Rwabigo Daniel, avuga ko umushinga CASS watangijwe uzanye intego yo guteza imbere urwego rw’imbuto y’imyumbati kubera ko ubushobozi rwari rufite butari bujyanye n’ibyo uruhererekane rw’igihingwa k’imyumbati gikenera, nko kuba haboneka imbuto y’imyumbati mu bwinshi no mu bwiza mu buryo buhoraho zikabasha gutuma habaho umusaruro ubasha gutuma n’iby’inganda z’u Rwanda zikoresha.
Rwabigo agira ati: “Uyu mushinga uje kugira ngo ufashe mu gusukura imbuto RAB iba ifite mu bushakashatsi kugira ngo hakurwemo izidafite uburwayi zujuje ubuziranenge kandi zifite ubushobozi bwo kwihanganira indwara za kabore n’ububembe zibasira imyumbati”.
Rwabigo akomeza atangaza ko byari ikibazo mu gihe gishize ku buryo RAB itekereza ko uwo mushinga uzatuma habaho urwo rwego rw’imbuto rufasha mu gutubura imbuto nziza zihanganira ubwo burwayi kandi zikaboneka ku bwinshi.
Rwabigo agaragaza ko igihingwa cy’imyumbati ari kimwe mubyo u Rwanda rwafashe mu by’ingenzi bigomba kwitabwaho kandi kigashyirwamo imbaraga kuko ubusanzwe abantu bakimenyereye mu kwihaza mu biribwa, ariko bijyana n’ikerekezo cy’igihugu cyo gukora ubuhinzi bugamije isoko. Ati: “N’imyumbati yatoranyijwe kubera impamvu zirimo no gusarura bakavanamo ibyo kurya, bakakijyana ku isoko mu buryo bw’amafaranga ariko n’inganda ziragikenera cyane kuko zikivanamo ibintu byinshi. Mu myumbati havanwamo ikitwa (Stachi Amido) ikoreshwa mu bintu bya pulasitiki mu nganda kandi mu bindi bihugu byagiye bizamura umusaruro w’abaturage”.
Rwabigo avuga ko muri rusange imbuto y’imyumbati yujuje ubuziranenge ubu ihari kandi ikomeza no gusukurwa kugira ngo abahinzi bage babasha guhabwa imbuto z’ibanze zanyuze muri Laboratwari zibafasha kugera ku musaruro atari izabanje gukwirakwizwa mu baturage.
Nk’uko abigarukaho avuga ko imyumbati ari igihingwa kihanganira ibihe binyuranye, aho RAB imariye kubona iyo mbuto ashimangira ko yatumye umusaruro uboneka cyane urenza n’ubushobozi bw’inganda ziyitunganya. Gusa ahamya ko umusaruro ubu uri kuboneka igisigaye ari ugushaka isoko kandi n’inganda zifite uko zateganyije ibigega by’umusaruro zakira.
Umuyobozi w’umushinga CASS Dr Silver Tumwegamire nawe ashimangira ko ugamije guteza imbere itegurwa n’ikwirakwizwa ry’imbuto z’imyumbati, zikagira ubushobozi bwo guhangana n’indwara zakorewe igenzura hirya no hino mu Rwanda. Ati: “Kurwanya indwara zibasira imyumbati bizaba imbarutso y’ukwiyongera k’umusaruro no kwihaza mu biribwa”.
Dr Tumwegamire avuga ko uwo mushinga uje gukomereza ku wundi RAB na IITA bari barashyize mu bikorwa ukaba uri kurangira, uwo mushinga wari usanzwe ukaba wari ugamije guhangana n’indwara ya Kabore n’Ububembe, mu gihe mu mushinga mushya hazarebwa hanageragezwa uburyo buboneye bwo gucuruza imbuto z’imyumabati zifite ubuziranenge ku ndwara.
Umushinga CASS watangiye ibikorwa byawo ku itariki ya 01/Mata 2019 ukazamara imyaka 3 ukorera mu bihugu 2 (u Rwanda n’u Burundi) ukazarangira utanzweho amafaranga miriyoni 1 y’Amayero, bingana na Miriyari imwe isaga y’amafaranga y’u Rwanda azatangwa n’Ikigo cy’Ubuholandi gishinzwe ubushakashatsi bugamije iterambere mpuzamahanga (NWOWOTRO).
Ikaba ari inkunga igamije kongerera ingufu ubufatanye bw’u Buholandi n’Ihuriro ry’ibigo mpuzamahanga bikora ubushakashatsi bugamije iterambere ry’ubuhinzi (CGIAR), ubwo bufatanye bukaba butanga umusanzu mu guteza imbere ibijyanye n’imbuto muri Aziya no muri Afurika yo munsi y’ubutayu bwa Sahara.


text:
Buri gahugu umuco n’akandi umuco wa mugani w’abanyarwanda ariko I terambere rya muzika n’imbyino mu gihugu cya Jamayika ryo ngo muri iyi minsi riragaragazwa n’imbyino idasanzwe aho ababyina baba basa nk’abakora imibonano mpuzabitsina imbyino bivugwa ko izibasira ibitsina by’abagabo.
Nk’uko inkuru dukesha gentside.com ibivuga, iyi mbyino ababyina baba bigana abakora imibonano mpuzabitsina basa nk’abakoreramo n’amasiporo. Iyo mbyino itamenyerewe cyane mu mico yo ku isi, abaganga batari bakeya babashije gutangariza abakunzi bayo ko ntakabuza ibitsina by’abatari bakeya mu bagabo bayibyina bizavunika dore ko mu gihe babyina iyo mbyino, igitsina cy’umugabo gishobora gufata umurego kikijomba ahantu hakibabaza cyangwa se batuma kivunika
Muganga mu ivuriro rya Kingston Public Hospital yagize icyo avuga ku kuvunika kw’igitsina cy’umugabo agira ati” Mu gihe cy’imibonano mpuzabitsina ikoresheje ingufu zirenze , hari imvune ishobora kubaho mu gihe igitsina cy’umugabo gihuye n’igufa(l’os pubien) ry’umugore, ibyo bishobora gutuma habaho icyo twakita imvune…..Ibyo bigaragazwa cyane no kumva urusaku rw’ikintu kivunitse ndetse no kuribwa cyane k’umugabo ndetse n’igitsina cye kikabyimbirwa."
Mu gihe iyo mbyino igikunze cyane muri icyo gihugu, abaganga nabo barahagurutse ngo basobanurire abantu ingaruka imbyino nk’iyo ishobora kugira ku buzima bw’abantu cyane cyane ihungabana ry’ibitsina by’abagabo bayibyina.
Video Abakobwa Beza
Mu gihugu cya Jamayika ibitsina by’abagabo Ntibyorohewe
Buri gahugu umuco n’akandi umuco wa mugani w’abanyarwanda ariko I terambere rya muzika n’imbyino mu gihugu cya Jamayika ryo ngo muri iyi minsi riragaragazwa n’imbyino idasanzwe aho ababyina baba basa nk’abakora imibonano mpuzabitsina imbyino bivugwa ko izibasira ibitsina by’abagabo.
Labels: igitsina, utuntu n'utundi


text:
Twari twizeye ko Vincent Biruta agiye kugarura gahunda mu burezi none ndabona nawe yanze kuviramo aho : aka se niko gashya yadukanye ?
Abanyeshuri barangije amasomo yabo muri Kaminuza y’u Rwanda uyu mwaka bavuga ko batunguwe no kumenya uburyo bushya bw’ishyirwa mu byiciro by’impamyabushobozi bazahabwa, kuko usanga umubare munini w’aba banyeshuri uri mu cyiciro cyo hasi bavuga ko bishobora kuzabatambamira mu gushaka imirimo ndetse no gukomeza amasomo yisumbuye.
Mu mashuri makuru na kaminuza bya leta mu Rwanda muri uyu mwaka hatangijwe uburyo bushya bw’ishyirwa mu ibyiciro by’impamyabushobozi z’abanyehuri barangiza. Abanyeshuri bo muri Kaminuza Nkuru y’u Rwanda basanga ubu buryo bushobora kuzabagiraho ingaruka ku isoko ry’umurimo bitewe n’uburyo bugiye gukoreshwa muri iyi Kaminuza bitandukanye no mu yandi mashuri makuru agengwa na leta ndetse n’ayigenga ho ubu buryo butaratangizwa.
Umwe mubo twaganiriye urangije mu gashami k’ivugururamibereho muri iyi kaminuza yagize ati : “Ubu buryo buteye impungenge cyane kuko budutunguye, usanga umubare munini w’abanyeshuri uri mu cyiciro cyo hasi bita ’lower division’.”
Aba banyeshuri bavuga ko iyo ugize amanota make mu isomo rike bigira ingaruka kuko uhita ujya mu cyiciro cyo hasi(lower).
Bongeraho ko igihe amanota azaba atanditswe ku mpamyabushobozi bizagaragara ko umunyeshuri yatsinzwe, aho byagorana ku kubona akazi no kuba wakwemererwa gukomeza amasomo mu cyiciro cya gatatu cya kaminuza.
“Ikibazo dufite ni uko ubu buryo bwo gushyira abanyeshuri mu byiciro bidahuye muri za kaminuza zose zo mu Rwanda, aho usanga ahandi bagitanga amanota mu buryo busanzwe,” ibyo byavuzwe n’umwe mu barangije muri iyi kaminuza muri uyu mwaka.
Aganira na Radio Rwanda, Dr. Safari Bonfils, Umuyobozi muri kaminuza nkuru y’u Rwanda ushinzwe ireme ry’uburezi avuga ko uburyo bwo kwiga amasomo mu buryo bukomatanyije amasomo (module system) bwatangijwe muri iyi kaminuza kuva mu mwaka wa 2007, bugendana n’ubu buryo bw’ibyiciro.
Dr. Safari avuga ubu buryo bushya butasobanuriwe abanyeshuri bamwe harimo n’abarangiza uyu mwaka, yagize ati : “Ntabwo twasobanuriye aba bari muwa kane ariko abo hasi bo twarabibasonuriye barabyumva neza.”
Iyi nyadiko yashyizweho umukono mu 2007 na Dr. Jeanne d’Arc Mujawamariya wari Minisitiri w’uburezi muri icyo gihe, yiswe “Rwandan National qualification framework for Higher Education institutions.”
Prof. Geoffrey Rugege, Umuyobozi w’inama y’igihugu y’uburezi, avuga ko hagiye gukurikiranwa impamvu amashuri yandi atubahiriza ubu buryo bwo gushyira abanyeshuri mu byiciro.
Rugege yagize ati : “Dufite gahunda yo kuzahuza za kaminuza zose zo mu Rwanda za leta, kugira ngo ibi bibazo bishire.”
Gahunda yo kugira kaminuza imwe ya leta, ngo bikaba biteganyijwe ko bizatangizwa mu kwezi kwa cyenda umwaka utaha.
Source : ORINFOR HUYE


text:
Abarwayi barwariye muri CHUK bashyikirijwe inkunga na Komisiyo y’Ubutabera n’Amahoro y’Arikidiyosezi ya kigali kubufatanye na Caritas kigali ingana n’ibihumbi 119.992frw
Padiri Twizeyumuremyi Donatien uyobora Caritas Kigali atangaza ko igikorwa cyo gufasha aba barwayi cyateguwe na Komisiyo y’Ubutabera n’Amahoro n’abakozi ba Caritas kugirango bafashe ababaye.
Bimwe mu byo bahaye abarwayi bishyuriye abakene 10 Amafaranga y’ibitaro (factures) batanga amata na Pampex bifite agaciro Ka 119,992frw.
Ati “ twarebye ibyo dushobora gukorera abarwayi niyo mpamvu twishyuriye abatari bafite ubwo bushobozi kugirango babone ibyibanze bakeneye”.
Ibi bikorwa by’urukundo kandi bituma bumva ko atari bonyine bikabasubizamo icyanga cy’ubuzima.
Iyi n’intego abakozi ba Caritas Kigali na Komisiyo y’Ubutabera n’Amahoro bihaye yo kwita kubabaye, abakene n’abatishoboye kugirango barusheho kwitagatifuriza mu bikorwabakora.
Iki gikorwa kiba ngarukamwaka kuko Abakozi bose batanga inkunga buri kwezi ingana na 1% yo gufasha abatishoboye.
Abarwayi ba CHUK bahawe iyi nkunga bishimiye iki gikorwa cy’urukundo ndetse basabira umugisha ababibazaniye.
Mu bitaro hirya no hino mu gihugu uhasanga abarwayi badafite amikoro bamwe muri bo ugasanga badafite n’abarwaza bigasaba ko abantu bagira umutima wo kwitanga kugirango babagereho ndetse bamwe babaherekeze mu burwayi bwabo.


text:
Inyigo yo kwagura ikigo cya TVET Kigembe kigisha ubumenyi ngiro yatangiranye n’urugendo rwateguwe na Rwanda TVET Board hamwe n’abafatanyabikorwa bo muri KFW (La Kreditanstalt für Wiederaufbau ) ikomoka mu gihugu cy’Ubudage.
Mu ruzinduko aba bayobozi baturutse muri Rwanda TVET Board bari bayobowe na Fiacre Gahimano bagiriye muri iki kigo, kandi banarebye ibiri mu nyigo y’ivugururwa rya TVET Kigembe ryatanzwe, iki kigo cyamaze iminsi kitarabona ubuzima gatozi ariko tariki 24/05/2011 nibwo cyaje guhabwa ubuzima gatozi gitangira tariki ya 16/01/2012,ibi bigahuzwa na gahunda KFW ifite yo gutera inkunga ibigo 8 muri 15 by’ubumenyi_ngiro byatoranyijwe mu Rwanda.
Kugeza ubu TVET Kigembe ikaba imaze gusohora abanyeshuri 534 barirangijemo, harimo 291 b’igitsina gore naho igitsinagabo bakaba bagera kuri 243. Rikaba rifite amashami arimo ububaji,ubwubatsi n’ubudozi. Mu mwaka wa 2020/2021ryigamo abagera kuri 77 ariyo mpamvu hari kwigwa inyigo y’uburyo ryakwagurwa rikajya ryakira abanyeshuri benshi mu rwego rwo gufasha abashaka kwiga imyuga batuye muri uyu Murenge mu buryo bworoshye.
Bimwe mubizibandwaho ni ukongera inyubako Ku buryo abanyeshuri barya banacumbika abaryigamo ndetse hakiyongeramo amashami y’ubuhinzi n’ubworozi nkahamwe muho ubuhinzi bukorwa ku kigero cyo hejuru.
KFW yemeye ko igiye kunononsora iyi nyigo kandi ko ibyasabwaga kugira ngo iki kigo kijye mu bifashwa basanze byuzuye.
Uyu mushinga wo kuvugurura no kwagura Kigembe TVET School, uzasiga hubatswe amacumbi ageretse y’abanyeshuri b’ibitsina byombi,amashuri, Laboratwari,Ibiro,uruzitiro n’igikoni kigezweho.
Umunyamabanga Nshingwabikorwa w’umurenge wa Kigembe Bigwi Alain Lorain yavuze ko bitewe n’imbogamizi zo kutagira icumbi ry’abanyeshuri,byatumaga umubare wabarigana uba muke. Mu gihe uyu mushinga uzaba ushyizwe mu bikorwa, cyane ko hari ubutaka buhagije,bateganya ko iri shuri rizaguka mu mikorere no mu kunoza ireme ry’uburezi bikenewe mu bumenyi_ngiro buri mu cyerekezo cy’igihugu.
Mu gihe uyu mushinga KFW izaba iwushyize mu bikorwa,uzarangira utwaye asaga 706,000Euros.


text:
Ku wa 10 Kanama 2019: Mutagatifu Lawurenti
Amasomo: 2 Kor 9, 6-10; Zab 112 (111), 1-2.5-9; Yh 12, 24-26
None ni Mutagatifu Lawurenti utugezaho inyigisho. Yabaye umudiyakoni wishwe ahagana mu wa 258. Abarwanyaga Yezu bamujijije gukomera ku Nkuru Nziza ya Yezu Kirisitu. Umurimo yakoraga wo kwita ku bakene, ntacyo wari ubabwiye. Bashatse ko abaha ibyo yari atunze byose, we abanyuriramo ko umutungo wa Kiliziya ari abakene. Koko kandi Kiliziya igizwe n’abakene bose bashakashaka umukiro w’iteka.
Kwita ku bakene mu buryo bwose, ni ryo somo rikomeye Lawurenti yadusigiye. Umuntu wese wemera Yezu Kirisitu akiyoroshya nka we akita ku bakene, burya aba yiteganyiriza ubukungu mu ijuru. Imfashanyo y’ibanze kandi yihutirwa, ni ukubagezaho Ijambo ry’Imana. Ntacyo bimaze kwibanda ku bintu byo mu isi nyamara iby’ijuru tuzaturamo iteka tubitera umugongo. Uwacengewe n’iby’Imana kandi akayoborwa na Roho Mutagatifu koko, yita ku bakene abaha iby’ijuru n’ibindi bakeneye ku isi. Nta wavuga ko akunda abantu koko mu gihe bicwa n’ubukene yigaramiye. Ibyo dutunze, si ibyacu twenyine. Tugomba kubisangira n’abataragize amahirwe yo kubitunga.
Na Yezu ubwe agira ati: “Reka rero mbabwire: ayo matindi y’amafaranga nimuyashakishe incuti, kugira ngo umunsi mwayabuze izo ncuti zizabakire aho muzibera iteka” (Lk 16, 9). Iyo ni inama ihamye atugira. Ashaka ko ibyo dutunze hano ku isi, amafaranga n’ibindi, bitazava aho bidupfira ubusa. Kubyishimishamo mu bwikunde twirengagiza ingorwa, ni byo kwihemukira. Ibyo na byo kubiba ubusa rwose. Uwariye akijura abandi ibajonjora, uwanyoye akamererwa neza abandi biyicira isazi mu maso, uwadamaraye akarimba abandi barimbuka, uhora abyinira ku rukoma abandi baririra mu myotsi, bene abo bari kuri iyi si babiba ubusa. Bazasarura ubundi.
Dufite amahirwe yo guhugurwa. Ijambo ry’Imana rihora ritunagura. Urugero rwa Lawurenti n’abandi bagaragaje ubwitange, ntibakunze ubuzima bwabo gusa. Bemeye no kubuhara bakurikiye Yezu. Bitanze batizigama. Bityo babibye imbuto nziza. Bakurikiwe n’abavandimwe benshi. Dore na n’ubu turabakeza tubakesha ibikorwa byinsi byo gutunganira Imana. Banze ubuzima bwabo kuri iyi si none dore barabukomeje mu bugingo bw’iteka.
Yezu Kirsitu nadukomereze ingabire natwe yo kumukurikira. Umubyeyi Bikira Mariya ahora aduhakirwa turamwizera. Lawurenti dutaramiye none cyo kimwe na Dewodati, Asiteriya na Blano badusabire kuri Data Ushoborabyose.
Padiri Cyprien Bizimana


text: Abacira n’umugani, ati «Harya impumyi ishobora ite kurandata indi mpumyi? Aho zombi ntizagwa mu mwobo? Nta mwigishwa usumba umwigisha we; ahubwo umwigishwa wese ushyitse azamera nk’umwigisha we. Witegerereza iki akatsi kari mu jisho ry’uwo muva inda imwe, kandi umugogo uri mu jisho ryawe ukawirengagiza? Washobora ute kubwira uwo muva inda imwe uti ‘Muvandimwe, reka ngutokore akatsi kakuri mu jisho’, kandi ubwawe utareba umugogo uri mu jisho ryawe? Wa ndyarya we, banza ukure umugogo mu jisho ryawe, hanyuma uzabona neza, ushobore gutokora akatsi kari mu jisho ry’uwo muva inda imwe.


text:
Ku itariki ya 1 Nyakanga 2012 no ku ya 1 Nyakanga 2013, IRMCT yakiriye inshingano zo kugenzura irangiza ry’ibihano byose b’abakatiwe na TPIR na TPIY.
Abantu bahamijwe ibyaha na TPIR cyangwa TPIY ntibarangiriza ibihano byabo muri Gereza y’Umuryango w’Abibumbye Arusha cyangwa i Lahe, kuko izo gereza zitagenewe uwo murimo. Babirangiriza mu bihugu biri mu Muryango w’Abibumbye byagiranye na wo amasezerano ateganya ko abakatiwe na TPIR, TPIY cyangwa IRMCT bazarangiriza ibihano muri ibyo bihugu.
Iyi karita igaragaza ibihugu byashyize umukono ku masezerano yo kurangirizwamo ibihano kandi byakiriye abantu bakatiwe. Imibare itangwa yerekana abakatiwe bose barangije ibihano byabo cyangwa barimo kubirangiza.Kugena igihugu ibihano birangirizwamo
Icyemezo cy’aho uwakatiwe arangiriza igihano gishingira ku Ngingo ya 25 ya Sitati ya IRMCT n’Amabwiriza Ngengamikorere yerekeye kugena igihugu uwakatiwe agomba kurangirizamo igihano cy’igifungo. Kugena icyo gihugu bikorwa mu ntera enye:
Intera ya 1: Gerefiye avugana n’igihugu kimwe cyangwa byinshi kugira ngo amenye niba byemera kuzarangirizwamo ibihano.
Intera ya 2: Gerefiye ageza kuri Perezida wa IRMCT raporo ikubiyemo risiti y’ibihugu bishobora kurangirizwamo ibihano n’andi makuru afite akamaro.
Intera ya 3: Perezida agena igihugu kizarangirizwamo igihano, ashingiye ku makuru yahawe na Gerefiye no ku iperereza ryose rindi ashobora kubona ko ari ngombwa gukora.
Intera ya 4: Gerefiye ashyira mu bikorwa icyemezo cya Perezida.
Ibisabwa ku buryo abantu bafungwamo
Irangiza ry’ibihano byatanzwe na TPIR, TPIY cyangwa na IRMCT rigomba kubahiriza amabwiriza mpuzamahanga yerekeye uburyo abantu bafungwamo, amategeko akurikizwa muri icyo gihugu igihano kirangirizwamo, ariko rikagenzurwa na IRMCT.
Uburyo abantu bafungwamo bugomba gukurikiza amabwiriza arebana n’uburenganzira bwa muntu arimo:
- Ibisabwa by’ifatizo ku buryo abagororwa bagomba gufatwa, byemejwe na Kongere ya mbere y’Umuryango w’Abibumbye ku ikumira ry’ibyaha bikomeye n’uko ababikora bagomba gufatwa, kandi yemezwa n’Inama ishinzwe bukungu n’iby’imbonezamubano mu Cyemezo cyayo cya 663 C (XXIV) cyo ku itariki ya 31 Nyakanga 1957 no mu Cyemezo cya 2076 (LXII) cyo ku itariki ya 13 Gicurasi 1977.
- Amahame anyuranye yerekeye kurengera abantu bose bafunze mu buryo ubwo ari bwo bwose, yemejwe n’Inteko Rusange y’Umuryango w’Abibumbye mu Cyemezo cya 43/173 cyo ku itariki ya 9 Ukuboza 1988.
- Amahame y’ibanze yerekeye uko imfungwa zifatwa, yemejwe n’Inteko Rusange y’Umuryango w’Abibumbye mu Cyemezo cya 45/111 cyo ku itariki ya 14 Ukuboza 1990.
Imiryango yemewe nka Komite mpuzamahanga y’umuryango utabara imbabare wa Croix Rouge na Komite y’u Burayi igamije gukumira ibikorwa by’urugaraguro n’ibikorwa cyangwa ibihano birenze kamere muntu cyangwa bitesha umuntu agaciro, igenzura uburyo abantu bafunzwemo kugira ngo ikore ku buryo ibisabwa mu rwego mpuzamahanga byubahirizwa.
Imbabazi, kugabanyirizwa igihano cyangwa kurekurwa mbere y’igihe
Ingingo ya 26 ya Sitati ya IRMCT yemerera abakatiwe na TPIR, TPIY cyangwa IRMCT gusaba kubabarirwa, kugabanyirizwa ibihano cyangwa kurekurwa mbere yo kurangiza ibihano.
Icyemezo cyo kwemera cyangwa gutera utwatsi ibikubiye mu Cyifuzo nk’icyo gifatwa na Perezida wa IRMCT, kandi uretse Ingingo ya 26, ashingira no ku:
- Nngingo ya 151 y’Amategeko Agenga Imiburanishirize n’itangwa ry’ibimenyetso ya IRMCT, na
- Mahame ngengamikorere ku itangwa ry’ibyifuzo bisaba kubabarirwa, kugabanyirizwa igihano no kurekurwa mbere y’igihe ku bantu bakatiwe na TPIR, TPIY cyangwa IRMCT.
Nk’uko bivugwa mu Mabwiriza ngengamikorere, icyifuzo gishobora gutangwa mu buryo bubiri: gutangwa n’igihugu igihano kirangirizwamo cyangwa gutangwa n’uwakatiwe ubwe. Nk’urugero, reba Icyemezo cya mbere cya Perezida wa IRMCT cyo kurekura umugororwa mbere y’igihe cyafashwe mu rubanza rwa Paul Bisengimana, cyo ku itariki ya 11 Ukuboza 2012.
Ibihugu byakoranye amasezerano na TPIR ariko bitarakira abagororwa kugeza ubu ni ibi: u Bufaransa, u Rwanda, Senegali, Swaziland.
Ibihugu byakoranye amasezerano na TPIY ariko bitarakira abagororwa kugeza ubu ni ibi: Albanie, Pologne, Slovakia, Ukraine.


text:
Ku musozi wa Rebera ufite ahantu heza ho gucumbika, Kigali Village Suites, ni ahantu hafite ibyiza byinshi, byatuma uharara. Ni inzu yuzuye! Ni inzu zubatse ku buryo bwa Apparment yakira abayigana haba ari ijoro rimwe, iminsi mike, icyumweru, ukwezi ndetse n’umwaka wose!
Kigali Village Suites ituma ubasha kureba ibyiza byinshi bikikije umusozi wa Rebero, ubasha kureba igishanga cya Nyabarongo, ukareba Nyamata, ni ahantu heza cyane ho kuruhukira hejuru y’umusozi.
Uruganiriro(Salon)
Kigali Village Suites ifite uruganiriro rwiza, amadirishya manini, umuryango munini, ahantu ho kwicara hanze(balcony). Ni uruganiriro runini rufite intebe nziza kandi zigezweho, harimo televiziyo ukareba ibyo ushaka bitandukanye.
Igikori (Kitchen)
Igikoni gifite ibyangombwa byose, igikoni kigezweho (Modern Kitchen)uritekera iyo ubishaka! Ubasha guteka ukoresheje, umuriro cyangwa Gaz ku buryo utekera igihe ushakiye. Filigo ubikamo ibyo wihahiye, bigakomeza kuba kumera neza.
Icyumba (Rooms)
Ni inzu igizwe n’ibyumba bitandukanye, ushobora kuza ari wowe wenyine, inshuti, itsinda maze ukabona ahantu heza ho gucumbika, buri nzu irimo ibyumba bitatu bitandukanye mu ngano. Umuryango ubasha kubona aho Uruhukira ukamera nkaho ari mu rugo. Ijoro rimwe ni 60 $. Umpara igihe kirekire ubasha kubona inzu yose kuva ku 750$-850$-900$.Kandi harimo ifunguro rya mugitondo.
Urwogero(Swimming Pool)
Umuntu wacumbitse muri Kigali Village Suites, abasha gukoresha ubwogero ku buntu. Ubwogero bufite ibyangobwa byose, bunini, bw’abantu bingeri zose (abana n’abakuru), bufasha ku muntu ushaka koga, kubona aho yogera kandi heza.
Kigali Village Suites iherereye ku musozi wa Rebero, kugerayo wafata Bus(Royal) wishyura 250 rwf, kuri Moto wishyura 1000-1500 rwf .Taxi voiture wishyura amafaranga 3000-5000 rwf biterwa naho uturutse.


text:
Minisitiri Juliene yasobanuriye abanyamakuru imyiteguro y’umunsi w’umuganura na Fespad
Mu Rwanda hagiye kwizihizwa umuganura wa 2016 ufite insanganyamatsiko igira iti:Twubakire k’umuco twiteze imbere”ukazizihirizwa rimwe n’isoza ry’iserukiramuco ry’imbyino za afurika FESPAD.
Minisiteri ya siporo n’umuco yateguye inama isobanura aho imyiteguro y’umuganura na Fespad 2016 bigeze.Minisitiri Juliene yasobaniriye abanyamakuru ko gahunda z’imyiteguro zigeze kure,asobanura ko Umuganura uzabera muri buri Karere no ku Mudugudu ku rwego rw’igihugu bikazabera I Nyanza aho hazanasozwa Fespad.
Minisitiri yasobanuyeko buri Karere kazizihiza bakurikije ibyo kejeje,bishimira umusaruro,gufata ingamba zo kureba uko umusaruro wa kwiyongera aho wabaye muke.Buri Karere kazerekana umuco wako .Asobanurako Umuganura ari umwanya abayobozi bahura n’abayoborwa bagasangira bagasabana,abana bagahabwa imbuto n’ababyeyi.
Fespad izatagira kuya 1/Kanama-4/Kanama/2016,Ikazabera ahantu hatandukanye mu Rwanda(Kigali,Musanze,Rusizi,Kayanzo na Nyanza).
Fespad izatagirira i Kigali tariki ya 1/Kanama/2016 hateganyijwe urugendo mu mujyi, aho ababyinnyi bavuye mu bihugu bigera kuri 14 bazatambagira Kigali berekana imbyino z’imico y’iwabo.Mu bindi bikorwa bizaba harimo inama izahuza minisiteri y’umuco na sport,n’abafatanyabikorwa bafite ahobahurira n’umuco,inararibonye mu by’umuco aho bazaganira,bakugurana ibitekerezo by’uko umuco wa z’uko umuco.Hanateguwe impurikabikorwa bizabera I Remera kuri stade kuva Tariki ya 1/8-3/8/2016 mu kwerekana aho igihugu kigeze mu iterambera mu nzengo zose (ikoranabuhanga,inganda,ubuhinzi n’ubworozi n’abahanzi).
Musanze ni tariki ya 2 Kanama,Rusizi na Kayonza tariki 3 Kanama naho Nyanza ni tariki ya 4 Kanama ari naho izasozorezwa.
Tariki ya 5/Kanama/2016 umunsi w’Umuganura ku rwego rw’igihugu uzabera I Nyanza, aho Umuyobozi wa Karere yasobanuye nawe ko imyiteguro imeze neza.Urugendo rwo gusoza Fespad n’igitaramo I Nyanza Twataramye bizaba tariki ya 4 Kanama mu Rukari.Naho umuganura ukazizihirizwa kuri sitade ya Nyanza,impurikabikorwa by’intara y’amajyepfo izabera I Nyanza aho uturere twose two muri iyo ntara tuzaza ku murika ibyo dukora,twagezeho.


text:
Umuhanzi w’umuraperi Niyikiza Fidele (Fizzo Mason) wamenyekanye cyane mu Karere ka Musanze,yavuze ko umuraperi Papa Cyangwe atazi kurapa ndetse akiri nk’uruhinja mu njyana ya Hip Hop.
Mu kiganiro uyu muhanzi w’umuraperi yagiranye ya Isibo Tv mu kiganiro the Choice live yagaragaje ko amaze gutera imbere mu njyana ya Hip Hop afata nk’iye gusa avuga ko hari abakiri abana muri iyi njyana. Yakomoje kuri papa Cyangwe avuga ko akwiye kumwubaha kuko ari mukuru mu kurapa ko ahubwo yanamwigisha.Ati:” Papa Cyangwe ni akana nzakigisha kurapa”.
Abajijwe impamvu akeka ko Papa Cyangwe atigeze amusubiza ku byo yamuvuzeho mu minsi ishize, Mason yavuze ko Papa Cyangwe ashobora kuba yaratinye gushyogoranya na we ngo kuko amukuriye.Ati:”Ubu se wowe watongana na Papa wawe?yakubwira ngo icara hano ukabyanga ngo simpicara?,gusa ibyo tubireke ni showbizz”.
Uyu muraperi ari mu baraperi baririmba indirimbo ziviga ku buzima bugoye gusa kuri we nta buzima bugoye yanyuzemo nk’uko ajya abihamya.
Usibye n’ibindi bikorwa bimuteza imbere akora birimo kwambika abantu imyenda igezweho aho usanga na we yambaye imyenda iriho ifoto n’amazina bye agahamya aba ashaka kwiyambara aho ari hose. Fizzo Mason kandi ahamya ko intego zatumye yiyegurira Hip Hop agenda azigeraho.


text:
Inyigisho yo kuwa gatatu w’icya 1 cy’Igisibo.Umwaka C. 17 Gashyantare 2016
AMASOMO : Yon 3, 1-10; Lk 11,29-32
Bavandimwe ntidukwiye kugerageza Uhoraho Imana yacu. Igihe Abayisiraheli bari mu butayu bifuje cyane kubona ibimenyetso n’ibitangaza binyuranye by’Imana birengagije ibyo bari barabonye mbere y’aho; mu gihe bari mu bucakara mu gihugu cya Misiri, mu gihe bari bagiye kuva mu gihugu cy’ubucakara no mu kwambuka inyanja itukura. Nyamara Uhoraho Imana akomeza kubitaho, basaba ibindi bimenyetso by’Imana bakabibona; kubona Manu, inyama z’inkware ( Iyim 16) n’amazi avubutse mu rutare ( Iyim 17) ndetse n’ibindi byinshi binyuranye Imana yabakoreye kugeza ibagejeje mu gihugu cy’Isezerano. Muri uru rugendo Imana yihanganira bikomeye umuryango wayo kandi iniyemeza gukomeza kuwurinda.
– Uyu munsi twumvise ukuntu Imana yo ubwayo ariyo ifata iya mbere yohereza umuhanuzi wayo Yonasi i Ninivi kugira ngo ababwire ko bagomba kwisubiraho bakagororokera Imana, bakareka ibyaha byabo, Imana nayo ikabababarira. Barangajwe imbere n’umwami, ubwabo bakora ikimenyetso gikomeye mu kwisubiraho kwabo kuko biyemeza kwereka Imana ko bicishije bugufi kandi ko bicujije ibyaha byabo babikuye ku mutima nuko bakambara ibigunira, bakisiga ivu nk’ikintu gifite agaciro gake, bashaka kwereka Imana ko imbere yayo bafite nabo agaciro gake; ko ariyo ikwiye gukuzwa muri byose no muri bose. Uyu mugenzo mwiza w’abanyaninivi ni wo natwe dukora ku munsi wa gatatu w’ivu dutangira Igisibo, twisiga ivu kugira ngo twereke Imana ko duciye bugufi imbere yayo, tukaba twanze n’ibyaha byacu byose tukemera kuba abakristu buzuye. Tuboneraho umwanya wo gutangirana na Yezu urugendo rw’iminsi mirongo ine n’amajoro mirongo ine mu butayu twigomwa, dusenga kandi twicuza ibyaha byacu.
-Ikimenyetso gikomeye Nyagasani akomeza ku twereka ni nk’iki yeretse abanyaninivi yanga kubarimbura ahubwo akemera kubana nabo kuko bari bicujije ibyaha byabo. Nyagasani agira Impuhwe nyinshi! Aratubabarira kandi akadusaba natwe kubabarirana amakosa yacu (Soma Mt 6,14-15). Muri iki gihe cy’Igisibo turimo, turasabwa kugera ikirenge mu cy’aba banyaninivi dusaba Nyagasani imbabazi z’ibyaha byacu tubikuye ku mutima, tugatanga icyiru cy’ibyaha byacu kandi tugaca bugufi, tworoherana nk’abavandimwe ngo Nyagasani natwe atubabarire amakosa yacu! Mbega urukundo Imana idukunda! Imana ntiyifuza ko hari n’umwe muri twe wapfa, ahubwo iduha umwanya uhagije wo kwisubiraho, iduha Abasaseridoti bayo ku bushake bwayo ngo baduhuze nayo mu Isakaramentu rya Penetensiya. Turasabwa rwose kwegera izo Ntumwa z’Imana zidahwema kudusabira imbabazi ku Mana ngo twakire kuri uru rukundo n’Impuhwe by’igisagirane bya Nyagasani. Mu by’ukuri ntakindi gitangaza twagasabye muri iki gihe kuko Nyagasani byose yarabyujuje, byuzurizwa muri Yezu Kristu Umwana wayo wigize umuntu, igihe yemeye kudupfira ku musaraba, bikuzurizwa mu izuka rye ava mu bapfuye maze akazukira kudukiza twese abamwemera! “Niba Imana turi kumwe ni nde waduhangara? Yo itimanye ndetse n’Umwana wayo ahubwo ikamudutangira twese, yabura ite kandi kutugabira byose kumwe na We?” (Soma Rom 8,31-32).
Bavandimwe, mu ivanjili y’uyu munsi Nyagasani Yezu aranenga abantu bubu, ab’iki gihe! Bahora bashaka ibimenyetso kandi n’ibindi byabakorewemo batarabibonye! Turasabwa kwemera, kwizera no gukunda Yezu Kristu waje kudukiza tukamwakira neza mu ijambo rye ritanga ubugingo. Icyamuzanye mu isi ni ukudukiza! Iki ni cyo kimenyetso gikomeye twahawe kandi kiruta ibindi byose. Nitwemere dukizwe nawe kugira ngo tutazacirirwa urubanza rukaze! Tube nk’aba baduhayeho ingero maze twemere Umwami w’abami adukize, twakire neza Intumwa ze yaduhaye maze twemere kwakira Umugisha aduha!
Mbifurije gukomeza kugira Igisibo gishimisha Imana dusabirana! Nyagasani Yezu nabane namwe!
Padiri Thaddée NKURUNZIZA.


text:
Igitabo “Goliyati Araguye” cyanditswe na Musenyeri Bilindabagabo Alexis wahoze ayobora itorero Angilikani muri Diyosezi ya Gahini kuri ubu uri mu kiruhuko cy’izabukuru.
Abanditsi b’ibitabo mu Rwanda bakunze kuvuga ko bahendwa mu macapiro yo mu gihugu, ababicapa n’ababicuruza bakavuga ko ikibazo ari ibikoresho bakura hanze bibahenda kubera imisoro, ari na ho benshi bahera bavuga ko ibitabo byo mu Rwanda bihenze.
Bamwe mu banditsi b’Abanyarwanda baravuga ko kubera umuco wo kudasoma n’iterambere ry’ikoranabuhanga abantu bahitamo kwirebera imyidagaduro kuri za murandasi cyangwa bakareba televiziyo ntibasome ibitabo.
Impuguke mu ishyinguranyandiko n’icungwa ry’amasomero, Rosalie Ndejuru, ahamya ko iyo abantu batandika ngo banasome ibiranga umuco wabo bageraho bakazimirira mu w’abandi.
Umwana witwa Cyusa Bryan wiga mu mwaka wa gatandatu w’amashuri abanza yiyemeje kwigisha abantu batandukanye kuvuga neza ikinyarwanda maze yandika igitabo.
Umushakashatsi akaba n’umwanditsi w’ibitabo, Jean Ndorimana yemeza ko Jenoside zose ari zimwe ko itandukaniro ari abayikora, abayikorerwa, aho ikorerwa n’uburyo ikorwamo.
Prof Ngorwanubusa Juvenal, Umwarimu w’ubuvanganzo muri Kaminuza y’ Uburundi na Kaminuza y’u Rwanda, akaba n’umwanditsi ku buvanganzo no ku mateka cyane cyane y’ igihugu avukamo cy’Uburundi, atangaza ko igitabo kitagirwa cyiza n’ururimi cyanditsemo.
Minisitiri w’Umuco na Siporo, Ambasaderi Habineza Joseph, ubwo yatangizaga kuri uyu wa 19 Gashyantare 2015 imurikagurisha ry’ibitabo ryateguwe n’abanditsi bo mu bihugu bigize Afurika y’Uburasirazuba ndetse na babiri bo ku rwego mpuzamahanga, yijeje aba banditsi kubabera umuhamya w’ibikorwa (...)
Kuri iki cyumweru tariki 24/02/2013, umwanditsi Ndatsikira Jean Paul azashyira ahagaragara igitabo cye yise “Hirya y’imbibi z’amaso” bikazabera muri Kigali Serena Hotel guhera ku isaha ya saa kumi z’umugoroba.
Umuhanzi Abayisenga Jean Claude asigaye ari n’umwanditsi w’ibitabo, agiye gushyira hanze igitabo cye cya mbere yise « Ipfundo ry’urukundo rw’igihugu ». Ngo ibijyanye no kucyandika byarangiye akaba ari mu myiteguro yo kugishyira hanze.
Umwanditsi w’Umunyarwanda witwa Scolastique Mukasonga, kuri uyu wa 07/11/2012, yashyikirijwe igihembo cyitiriwe Renaudot kubera igitabo yanditse cyitwa “Notre Dame du Nil”.
Abanyeshuli bibumbiye mu muryango witwa Isaro Foundation biga muri Kaminuza ya Oklahoma Christian yo muri Leta Zunze Ubumwe z’Amerika bamaze gukusanya ibitabo 3000 bazohereza mu Rwanda kugira ngo bafashe abashaka gusoma banashimangire umuco wo gusoma.


text:
Kuri uyu wa kabili tariki ya 17 ukuboza 2017 I Kigali habereye inama nyungurana bitekerezo yateguwe na ARCOS hagamijwe gutangiza gahunda nshya mu mashuri hagamijwe impinduka mu kubungabunga ibidukikije.
ARCOS ni umuryango utegamiye kuri leta washinzwe mu mwaka 1995 ukaba umaze imyaka hafi 25 ukorera mu bihugu by’ibiyaga bigari harimo Uganda, Rwanda, Tanzaniya,u Burundi ndetse na Zambia aho ukora gahunda nyinshi ariko bakibanda mu kurengera ibidukikije n’iterambere rirambye.
Ni muri urwo rwego Arcos ikigo cy’Igihugu cyita ku Bidukikije (REMA), Minisiteri y’Uburezi n’iy’Umutungo Kamere n’abandi bafite aho bahurira n’ibidukikije batangije gahunda nshya ya eco schools.
Iyi gahunda ya eco schools ni umushinga uri muri gahunga mpuzamahanga y’uburezi ukorerwa mu bihugu 67 u Rwanda rukaba rubaye u Rwanda urwa 68 uyu mushinga ukorerwamo,iyi gahunda ifasha uburezi mu kugira uruhare mumyigire y’umunyeshuri mu gufasha guhindura ubuzima bwaho atuye mu bikorwa byo kubungabunga ibidukikije.
Abanyeshuri,abarimu ndetse n’ababyeyi bazasobanurirwa uburyo bwo kubungabunga ibidukikije n’urusobe rw’ibinyabuzima aho bazigishwa kubibungabunga kugeza no mu miryango bakomokamo.
Mu bizakorwa harimo guhugura abanyeshuri n’abarimu ku bijyanye no kurengera ibidukikije nibizarangirira aho hazakorwa amatsinda azahurizwamo abanyeshuri, abarimu ndetse n’ababyeyi aho bazaza baganirira hamwe ngo barebe ibyo bakora mu kurengera ibidukikije.
Umuyobozi mukuru wa ARCOS yavuze ko kwigisha abanyeshuri kubungabunga ibidukikije bigomba kutarangirira ku kigo ahubwo bikagera naho batuye.
Yagize ati muriyi myaka ine twihaye tuzaganiriza abanyeshuri abarimu ndetse n’ababyeyi kuburyo iyi gahunda batangiye gahoro gahoro mu rwego rwo kubanza guhindura imyumvire y’abana mu rwego rwo kugirango ibigo twahisemo nibimara kubikora neza n’ibindi bigo bizabonereho.
Akomeza avuga ko abafatanyabirwa nuguhuriza hamwe buri nzego zose yaba iza leta ndetse n’abikorera kugirango iyi gahunda izagende neza hagamijwe imikurire y’umwana agakura azi neza ko afite inshingano zo kwita ku bidukikije.
Source: umusanzunews


text:
11/05/2018, Yanditswe na Bizabagora Patient
Igitabo cy’umunyamakuru Judi Rever cy’avugishije menshi benshi kandi na n’ubu kiracyayabavugisha. Bamwe mu bahoze ari abambari n’inkoramutima zikomeye za Paul Kagame na FPR-Inkotanyi cyabambitse ubusa. Uyu Judi Rever ni munyamakuru w’umunyakanada. Akora akazi ke k’ubunyamakuru nk’umuntu wigenga (journaliste freelance). Akorera ibitangazamakuru mpuzamahanga bitandukanye birimo Ibiro-ntaramakuru by’abafransa (AFP), Le Monde Diplomatique, Radio mpuzamahanga y’abafransa (RFI) n’ibindi…. Ni umwe mu banyamakuru bashishikajwe n’itangazamakuru ricukumbura (journalisme d’investigation). Mu gitabo cye amaze gusohora ku Rwanda yise « The Praise of the blood – The Crimes of the Rwanda Patriotic Front », ugenekereje mu kinyarwanda bishatse kuvuga ngo: ”Igisingizo cy’inkaba y’amaraso – Ubwicanyi ndengakamere bwa FPR” yashyize ku karubanda ibyahwihwiswaga na bamwe n’ibyari amabanga ku bwicanyi ndengakamere bwakozwe na FPR-Inkotanyi, ubu iri k’ubutegetsi mu Rwanda. Muri icyo gitabo agaragaza kandi uruhare rwa bamwe mubayobozi ba FPR muri ayo marorerwa ndengakamere yibasiye inyoko-Muntu. Bamwe muri abo bayobozi ba FPR-Inkotanyi bagiye berekana aho bahagaze ku nkuru zicukumbuye z’uyu munyamakuru abandi bakaba bakomeje kuruca bakarumira.
Dr. Théogène Rudasingwa wahoze ari umunyamambanga mukuru wa FPR-Inkotanyi ari muri abo bamwe bamaze kugaragaza aho bahagaze ku gitabo cy’uyu munyamakuru. Inyandiko ye ndende inenga bimwe mu bivugwa n’uyu munyamakuru yateye benshi kwibaza kuri Dr. Théogène Rudasingwa no gushyira utubazo n’utubazo ku byo we ubwe yagiye atangaza anasabira imbabazi mu izina rye. Umwe mu abakunzi b’ikinyamakuru ”UMUNYAMAKURU” uzi neza kandi wabaye muri FPR-Inkotanyi, amaze kumva ibyo Dr. Théogène Rudasingwa anenga uyu munyamakuru, yaratwandikiye adusaba kumusohoreza ubutumwa bwe kuri Dr. Théogène Rudasingwa.
Mu bibazo yibaza kandi amubaza harimo aho yerekana ko uyu Dr. Théogène Rudasingwa afatanye ikiganza mu kindi na FPR-Inkotanyi kandi ko imbabazi yagiye asaba yabikoze mu nyungu ze bwite za politiki, ko atari abikuye ku mutima kandi ko yirengagiza nkana ibyo abahoze ari abasirikare bakomeye ba APR bagiye batangaza, kugeza ubu atari yagatinyutse kuvuguruza; arerekana kandi ko kubera ko yatunzwe agatoki muri iki gitabo aribyo bishobora kuba bimuteye kwiyasira akarenga akarahira avuga ko uyu munyamakuru w’umucukumbuzi hari aho akabya cyangwa se ngo ubundi agahimba ibinyoma bitajyanye n’imiterere ya FPR-Inkotanyi yabereye umunyamabanga mukuru. Uyu musomyi n’umukunzi wacu, aragenda akagera kure akerekana ko Dr. Théogène Rudasingwa mu mbabazi yagiye asaba atari agambiriye kwimikaza imbere UKURI no gusiza ikibanza cy’inzira y’ubwiyunge nyakuri bw’abanyarwanda nk’uko abantu bari batangiye ku byibeshya ho. Dore aho ahera abyemeza:
Utubazo nabaza Dr. Théogène Rudasingwa ni utu: Kuki abantu nka ba Lizinde, Kanyarengwe bari abasirikare ariko badashobora kujya kuyobora imirwano nk’abandi? Ni uko bari abaswa cg bahishiriwe ibyakorwagwa? Ese kuki Capitaine Muvunanyambo tutamubona abahe? Yishwe ate? Ese Biseruka ari hehe? Uwitwa Sekamana Déo yaturutse i Burundi wari ingenieur we arai he? Waba wibagiwe cyangwa urirengagiza ko nawe yishwe ku maherere n’abo wowe ubwawe uzi? Ushatse kwirengagiza ko utazi icyo aba bose bazize cyangwa ko utazi uko bishwe? Théogene Rudasingwa nka Major uba iruhande rwa Kagame ntacyo rwose ubiziho? Ese abana bavuye mu Rwanda bakubitwaga amafuni kuri Training wavuga ko bidafitanye isano na gahunda yo gutegura kuzataha muyobora mwenyine? Haba aba batutsi cg abahutu? Ese wazatubwiye icyatumye bafungura gereza ya Ruhengeli? Ese watubwira impamvu umugore w’umututsikazi uzwi ku izina rya ”Mama Jeanne” ibye? Ko yageranye i Buganda n’abari bamaze gufunguwa kuki atigeze agaruka? Ese watubwira impamvu FPR yageze mu Ruhengeli ikabona abanyeshuli bahunga ntibakize ahubwo ikitwalira abanyapolitiki gusa? Nk’umuntu w’umuyoboke n’umuyobozi muri FPR (icyo gihe) waterura ukihandagaza ukavuga ko utari uzi neza ko abo banyapolitiki FPR yari abakeneye ho kubagira agakingilizo?
Akandi kabazo kanjye: Ese kuba Dogiteri muri FPR bivuga kudatwara imbunda n’ibigendana nayo nko kwikiza urasa uwo bakubwiye cyangwa wowe mu mutima nama n’ubwenge byawe ubona ko ari ”haduye”, umwanzi ? Dr. wo muri FPR ntiyemerewe kurasa? We se ntaba ari ku ntambara nk’abandi? Ese aho bavuriraga haduye ariwe les FAR (Forces armées rwandaises) ntiyashoboraga kuhagera? None se ko yagiye ahagarira mu mishyikirano henshi kandi akaba azi neza ko abana b’abatutsi bicwaga basanze FPR, icyo kuli we Umututsi wari mu Rwanda hali icyo yali amubwiye? Ese ko uvuga ngo wari muri political ya FPR, wavuga ko abakada batari bafite imbunda?
Ese abakada sibo bigishaga abaturage amahame ya FPR? Ese iyo babonaga mu baturage kutabumva hakorwaga iki? Kubatsemba ntibyabaga ho rimwe narimwe? Ese DMI yajyaga kwica abantu gutyo nta makuru ifite? Ikindi ni kibazo gishamikiye ho nifuza kukubazo ni ibyerekeranye n’imitungo ya FPR: ese watubwira utarimanganya cyangwa ngo unyure ku ruhande muri dipolomasi zawe aho imitungo FPR yari ifite yavuye? Ese yavuye Uganda? Uretse imisanzu n’inkunga z’abaherwe nka ba Ayabatwa Rujugiro, Assinapol Rwigara n’abandi, wakwihandagaza ukavuga ko gusahura ahabaga hafashwe bitari biri mu migambi ya FPR? Inyigisho nk’izo ntago zatangwaga muri Trainning z’abakada wari ukuriye?
Ese nka Dr. wize, asanga abahutu barahungaga kubera ubwokobwabo cyangwa kubera imirwano? Watubwira ko iyicwa ryabakorerwaga utarizi? Urareba agasanga abantu bahunze bakagera Congo barahunze amahoro cyangwa arakeka ko bari impumyi? Iyo FPR iba ari nziza nk’uko ugerageza kubiririmba kandi witwa ko ubu uyirwanya, uratekereza koko ko bari kuyihunga? Reka kwigiza nkana utobore wemere ko wabaye umugaragu w’ikinyoma cya FPR kandi ko n’ubu ukiyumva muri FPR.
Ese Kagame ashobora guhitamo umuntu w’mututsi bararana mu byumba no mu ma hotel akaba adashobora kumubwira ibiri ku rugamba uko bimeze ? Ko wagendanye ugasangira na Kagame mu mahotel atabarika, ubwo wakwihandagaza ukavuga ko ubugome n’imipangu mibisha bya FPR utabigezwaga ho? None se ubona koko aho wabaye hose nta DMI yabaga ihali cyangwa uri kumwe nayo? Ujye ubeshya ikindi icyo kiranyagisha! Ubu se utangiye kwiyibagiza kobakada bari muri G5 ( les Cada font partie du G5) ishinzwe policy ya FPR? Ahantu hose abaturage bageze no mu buhamya bwose uzabona uzasanga DMI cyangwa abakada aribo basigaranye n’abaturage. Ibyo byose wavuga ko ntacyo ubiziho koko? Ikindi ni uko noneho n’intambara irangiye kwigabiza ibyo abaturage byabereye buri munyarwanda ikintu kigaragara kandi bakicwa harimo n’abacikacumu b’abatutsi barokotse. Ibyo se nabyo wari impumyi ntiwabibonye? Abakada wari uyoboye se nta ruhare babigizemo?
Ese imvugo y’uko utarya umuleti utamennye amagi ntayo uzi muri FPR? Ese ko shobuja Kgame yavuze ati: «ibyo mukora byose [NDRL: nk’abakada n’abasirikare ba FPR] sentiments (amarangamutima) muzisubize mu kabati» ntabwo abizi? Ibyo byose wavuga ko utabizi? Dr. Cab muli presidence de la repubique? None se yagemuraga amata? Ese ibyabaye kuli Lizinde, Sendashonga, Bihozagara, Inyumba, Kanyarengwe, Karegeya n’abandi benshi si ibikwereka ko wari akwiye kuzibikira burundu FPR ukomeje kubera umugaragu mu kinyoma cyayo maze ukagaragaza ibitavugwa, wowe ubwa we uzi? Ese Dusaidi cyangwa mukuru wawe Gahima nawe ubwawe Théogène, ibyo mwavugaga mu mishyikirano ubu murabyemera? Ba umugabo uvugishe ukuri niba koko wimirije imbere UKURI n’ubwiyunge bw’abanyarwanda.
Ibyo watangaje kuri kiriya gitabo cy’umunyamakuru Judi Rever birerekana ko ibinyoma mwabayemo igihe kinini utarabyiyambura byose? Sinagucira urubanza ngo warishe ariko nkurikije umwanya wari ufite muri FPR na politiki yayo y’ibinyoma wakwirakwije igihe kinini, wari ukwiye kwatura ubu akavuga ibyo uzi byose ukareka kwigira nyoni nyinshi. Nongere nemeze ko mugucengeza mu bantu no mu banyamahanga ibinyoma bya FPR wabaye intyoza, bivuze rero ko utari ukwiye ubu kuvuga ngo hari byinshi utari uzi.
Uvuga ko yitandukanyije na FPR ariko namara uracyayirimo
Ese koko witandukanije na FPR wabereye umunyamabanga cyangwa uracyariyumva mo? Wagiye ugaragara hirya no hino usaba imbabazi abanyarwanda ndetse n’abantu ku giti cyabo. Ese izo mbabazi wasabye ni iibyakuvuye ku mutima cyangwa ni izanyirarureshwa?
Kubyerekeranye n’imbabazi wasabye twumvaga ko uri munzira nziza none ubu biragaragara ko wabikoze ari amayeri yo kwivana mu isoni no gucururutsa umutimanama wawe (conscience) wari bakuraje kunkeke y’uruhare rwawe ku byabaye ku banyarwanda. Urongeye wiyerekanye uko uri: umukozi wa FPR kandi utagira amakemwa. Biteye agahinda! Aho kwiyerekana nk’umuntu wahindutse, uri mu nzira yo kwimikaza ukuri no gushakisha uko amahoro n’ubutabera byaza mu Rwanda, uriyerekana nk’ukomeye ku gihango wagiranye na FPR? Ni akumiro! Kuba uvuga ko witandukanije na FPR n’ibibi byayo, ariko none ukaba ugikomeza kuyibera umuzindaro mu binyoma byayo, ni ibyo kwibazwaho no ku kwibazaho!
Ku bwanjye nkeka ko icyatumye usaba imbabazi ari uko mu buremere bw’ibyo umutimanama wawe ugushinja (conscience) washatse kwivana mu isoni gusa ngo ujye ubona uko ugera mu abandi, wakirwe neza ntawe ugutunga agatoki. Ntabwo ari uko wahinduye by’ukuri imibonere n’imyemerere yawe ya FPR, ahubwo nk’umunyapolitiki ni uburyo bwo gushaka guhuma amaso rubanda no gushakisha abayoboke bakujya inyuma. Ibyo rero si uruhande rumwe gusa hari aho usanga bisa no mu ruhande rw’abahutu. Abasilikare benshi bafashwe abenshi ni abagiye mu baturage ariko uzarebe nka ba Kabiligi bararekuwe kuko ni abantu biberega ku rugamba ntaho bahuliyeho n’aba civil. Interahamwe nazo zari zifite imbunda kimwe n’abakada. Ibyo byose ntiwavuga ko nta cyemezo wafataga ngo kuko ari DMI gusa yari ibishinzwe. Nk’umuntu wonse ibere rya FPR ndumva ntacyo kwigisha cyangwa nkwibutsa mo gishya. Uzi neza ko FPR ifite urwego rwa politiki rufatirwamo ibyemezo bikomeye, kandi ukaba wari ururimo.
Wowe ubwawe Rudasingwa Théogene wahakana ko mu muryango iyo bigishaga amahame ya FPR ko bavugaga ko umututsi wo mu Rwanda atari uwo kwizera? Barabyeruraga. None se abo batutsi ntibabizi? Kuki bicwaga kuri Training? None se wavuga ko nta bacengeye mu nterahamwe bakazitiza umurindi mu kwica? Waherahe ubuhakana niba Micombero we abihamya? None se akazi bakoze umuntu nka Major w’umututsi wabaga muli High comand wavuga ko nta akanunu kabyo wigeze wumva? Akabazo k’amatsiko: Ese waba warabaye mu gisirikare nka Major nta cyombo ugira abayobozi bakuru bakoreshaga bahanahana amakuru n’amabwiriza, harimo n’ayo gukubura aha n’aha humvikannywe ho? Niba FPR yica Rwigara na Rwabukamba n’abandi tutarondoye mu batutsi none se byo urabihakana? Ni gute wahakana abacengezi FPR yohereje muli CND? Ese ubutumwa bwa Nyungura Corneille (umuririmbyi) ntacyo bukubwira?
Ese imishyikirano yoherezwagwamo Shamukiga na Gatabarwa rwihishwa urayizi? Birumvikana ko n’ibi ubigarama. FPR yarabasuzuguye kuko yari izi ko ishaka ubutegetsi mu nzira zose zishoboka. Kandi bo bari baragiye muri iyo mishyikirano ngo babumvishe ko intambara izicisha abantu benshi harimo n’abatutsi. FPR mu mugambi wayo yo guharanira gufata ubutegetsi, yaravuze iti: ”tumaze gufata igice kinini imishyikirano ntacyo ikivuze”. Nabyo se wavuga ko utabizi? Kubyerekeye kuvuga ngo abagushinja bari Anonymous kubyo Judi River avuga ni ngombwa kuko abatanga buhamya i Arusha no muli za Gacaca bahuye n’ibibazo by’ingorabahizi bynshi.
Ese wambwira icyatumye Col. Ruhashya Epimaque ahunga akarinda agwa mu bubiligi. Ese ubona yari yanze kubana n’abandi batutsi? Ese kumwohereza gukora mu biro bya Minisitiri w’intebe (primature), gukorayo nyuma y’intambara nta kandi kazi yashoboraga gukora?
Ibyo byose Theogene Rudasingwa uti ntabyo nzi. None se kuva wajya muri FPR byose byari byiza. Ubibonye ubu ari uko utandukanye na Kagame? Hari umudepite w’umucikacumu witwa Rugema Donatien ibyo byose yarabibabwiye bategura kumwica arabimenya arahunga yaje no kwitaba Imana mu buhungiro. Kabera Assiel nawe yabuze muri ubwo buryo. Mucyo we ubu arihe? Umucuruzi Victor n’umugore we Kagaju? Uko bishwe ntacyo abiziho? Yewe Theogène Rudasingwa, reka kwihisha inyuma ya politiki ishaje ujye ku karubanda uvuge ukuri kose uzi kandi bizaguhesha ishema. Ubwo igihe utarabohoka ngo wiyegurire nyabyo UKURI n’ubwiyunge, reka nkwisabire ikintu kimwe: Ese byashoboka ko kwemera ko abanyamakuru bigenga uretse abo kuri Radio yanyu bagukingira ikibaba baguhuza nabifuza ku kubaza k’uruhare rwawe mu marorerwa FPR-Inkotanyi yakoreye abanyarwanda? Reka nsabe ubuyobozi bw’iki kinyamakuru nyujijemo ibyo nkunengaho kutzangezaho igisubizo cyawe.


text:
Mu kinyarwanda kubabarira ni igikorwa umuntu akora atari ku bwe ahubwo agikorera undi. Ni ukiuvuga ngo reka kubabara njyewe mbabare mu mwanya wawe. Hanyuma umusaruro uva mo niwo ntuba ukiri umubabaro ahubwo witwa imbabazi.
Usaba imbabazi ni nk’utabaza ubabarira ni nk’utabara.
Umutima ubabajwe n’amafuti ya nyirawo, utakaza amahoro yawo kugeza ku rwego bidashoboka kwihanganira ubwo bubabare, kuko kubura amahoro yo mu mutima ni indwara yica kandi nta muganga wayisuzuma ngo ayibone kereka nyirayo n’Imana imenya ibyiherereye mu mitima.
Bigera igihe rero wa muntu wakosheje yumva atakibashije kwikemurira iki kibazo, agakenera ubutabazi. Ni ko gutera intambwe yo gusanga uwo yahemukiye akamusaba ubutabazi bwitwa imbabazi. Icyo aba amusabye nta kindi ni ukumubwira ngo : « Ndababaye cyane ndagusabye wemere nguhe ku bubabare bwanjye ungabanyirize ndebe ko naruhuka .»
Iyo amwemereye kumuruhura akamuha imbabazi, bimusaba kwakira ibiro amutuye akabyikorera kandi akabyihanganira. Bimusaba gutangira urugendo rutoroshye rwo kurebe uwamukoshereje nk’utaramukoshereje. Hari igihe umutwaro uba munini cyane uwatangaga ubufasha agashaka undi awitirira kugira ngo bimworohere. Rimwe na rimwe arabaza ati « wabitewe n’iki ? » Kugira ngo yumve niba hari undi yashyiraho ayo makosa hanyuma abone uburyo ahanagura icyaha k’uwamugannye.
Ukijijwe neza we, iyo byanze ahita abishyira kuri satani. Ariko kandi uyu aba abaye intwari kuko bimufasha kurakarira satani gusa ntarakarire abandi. Uwabishobora n’ubwo bitoroshye yababarira uwamukoshereje atamubajije impamvu yamuteye gukosa.
Aha hari ikibazo umuntu wese yakwibaza.
Ni nde uvunika kuruta undi hagati y’usaba imbabazi n’utanga imbabazi?
Tubihuje n’uko twabivugaga haruguru, ni nde ufite imvune nyinshi hagati y’utabaza n’utabara ?
Iyi mirimo yombi irakomeye bitewe n’uburemere bw’ikosa. Ariko kandi bikanajyana n’uburyo umuntu ateyemo by’umwihariko n’uko yakira ibintu.
Mu buryo buri rusange, utabaza avunika umutabara ataraza, iyo amaze kubona ubutabazi, hasigara gusa guhangana n’imvune yasigiwe n’ikibazo. Utabara we, aho uwo atabaye atangirira kuruhuka ni ho utabaye atangirira umuruho. Kuko aba aje guhangana n’ibyarwanyaga mugenzi we.
Ukeneye imbabazi avunika cyane igihe cyose ataragera ku ntabwe yo kuzisaba. Ariko iyo amaze kuzisaba akazi gakomeye gasigarana uzitanga kandi we ashobora kubikora igihe kinini, kuko ni urugendo. Niyo mpamvu usaba imbabazi akwiye kwitwararika mu gihe cyose agihura n’ingaruka z’icyo yakoze. Kuko kubwirwa ko ubabariwe ntibizira rimwe no kwibagirwa ko wakosheje. Rimwe na rimwe n’ubusabane bwawe n’uwo wahemukiye ntibuhita busubira uko bwahoze uwo mwanya.
Ushobora kubabarirwa ariko ingaruka zikaza uko byamera kose. Kuko n’Imana ishobora kukubabarira ariko ingaruka zikakugeraho.
Urugero : 1. Wababarirwa ko wasambanye ariko iyo watwaye ind urayibyara, imbabazi ntizigusubiza kuba umukobwa.
2. Wababarirwa ko warwanye, ariko aho bagukomerekeje urahagumana kandi hakubabaza kugeza igihe hazakirira, n’iyo hakize hasigara inkovu.
Umuntu akwiye gusaba imbabazi yiteguye no kwihanganira inzira bizafata kugira ngo ababarirwe, n’ubwo aba akoze igikorwa cyiza cyo kwihana ariko haba hasigaye inshingano yo gufasha uwahemukiwe kurenga ibikomere yatewe n’ubuhemu. Hari igihe byoroha, ariko bishobora no kudakunda ako kanya.
Ubabarira niwe ufite akazi gakomeye. Kuko kubabarira ni ukubabara kabiri. Habaye ho ububabare igihe ikosa ryakorwaga, none hongeye kuba ububabare mu gihe cyo kwibuka ikosa n’urugendo rwo kurisimbuza imbabazi. Kuko kubabarira ni itegeko utitaye ku buryo imbabazi zasabwe mo ndetse Yesu we atwigisha gutera intabwe nini yo kubabarira n’utadusabye imbabazi.
Ubwo akazi ko kubabarira gakomeye gatyo kavamo n’inyungu nyinshi.
Iyo umutabazi yitwaye neza, uwatabawe ntaba akivugwa cyane nk’uwamutabaye kuko we nta kazi kadasanzwe aba yakoze, uwakoze ibidasanzwe kandi by’ubutwari kurutaho ni uwatabaye. Kuko iyo umuntu atabaye aba yiyemeje ibintu bibiri, gupfa cyangwa gukira. None uwafashe icyemezo kingana gityo iyo birangiye adapfuye kandi umurimo we wageze ku ntego wumva adakwiye kugororerwa nk’intwari ?
Kuko ubasha gusaba imbabazi ari intwari, ubasha kubabarira we ni intwarane
Usaba imbabazi aba yigirira neza ubwe. Kuko impamvu zimutera kubikora ni ize bwite. Ari nayo mpamvu iyo tujya gusaba imbabazi dukwiye gusengera uwo tuzisaba ngo Imana imuhe umutima wo kubabarira kuko niyo iwugira. Nti dukwiye kumera nk’abajya guhinyuza gukiranuka kwe ahubwo dukwiye gutanga ubufasha kuko n’impamvu y’ako kazi gakomeye gatyo iba yaturutse kuri twe abakeneye imbabazi.
Bibiliya ibivugaho iki ?
Iyo hatariho imbabazi abantu bitabaza imanza. Kandi imanza zikemura ibibazo ariko ntizikuraho ingaruka z’ibibazo ari byo bikomere byo mu mutima. Ariko imbabazi zikorera iyo mirimo yombi icyarimwe. Iyo habonetse imbabazi nta mpamvu yindi y’imanza. Umuntu utagira imbabazi ntazababarirwa mu rubanza, nyamara imbabazi ziruta urubanza zikarwishima hejuru. Yakobo 2 :13
Rero n’ubwo bigoye ariko ni inshingano y’umukristo kubabarira. Ndetse birenga kubabarira ababidusabye gusa, dukwiye kwitoza no kubabarira abatarabidusaba. Kuko abakosa bose siko basaba imbabazi, kandi twebwe dutegetswe kubababarira.
Ibyo ni byo Kristo yadukoreye, kandi adusaba natwe kubikorera abandi. Mugirirane neza kandi mugirirane imbabazi, mubabarirane ibyaha nk’uko Imana yabababariye muri Kristo. Abefeso 4 :32.
Tugomba kubabarira kuko ari byo Imana idushakaho(Mika 6:8)
Kandi bituma nawe ubabarirwa. Kuko nimubabarira abantu ibyaha byabo, na so wo mu ijuru azababarira namwe (Matayo 6 :14)
Kugira umutima ubabarira bigabanya imanza z’urudaca mu bantu b’Imana, nk’uko twabibonye haruguru. (Yakobo 2 :13)
Igihe ufite umuntu wanze kubabarira ntukizere ko wowe Imana yakubabariye. Bibiliya ivuga ngo : « Kandi nimuhagarara musenga hakagira hari umuntu wabagiriye nabi, mumubabarire kugira ngo wo mu ijuru na we abababarire ibyaha byanyu. » Mariko 17 :3
Aha icyo dusabwa ni ukubabarira twaba twasabwe imbabazi cga tutazisabwe, Imana ikeneye ko dukora uwo murimo wo kubabarira abaduhemukiye, nk’uko nayo itugirira imbabazi. Icyakora kuko tuzi icyo imbabazi zisobanura, natwe dukwiye kugira umuco mwiza wo gusaba imbabazi igihe twakosheje.
Nkwifurije guhora umuco mwiza wo gusaba imbabazi no kubabarira !
NIYONDORA Vedaste [email protected]


text:
Abana 20 bafite ubumuga bakeneye ba Malayika Murinzi bakwemera kubarera
Umuryango witwa Hope&Homes for Children uvuga ko mu Kigo cy’abafite ubumuga kiri i Gahanga mu Karere ka Kicukiro hari abana 20 bakirererwamo, nyamara gahunda Leta ifite ari iyo kurerera abana mu miryango.
Hope&Homes for Children uvuga ko abenshi muri abo bana ari abafite ubumuga bw’amaguru n’ubw’amaboko, ubwo mu mutwe ndetse n’abatumva ntibavuge.
Umukozi wa Hope&Homes for Children ushinzwe ibijyanye no gusubiza abana mu miryango, Munyaneza Richard agira ati “Hari abana bari mu kigo cy’abana bafite ubumuga muri Kicukiro, turashaka ababyeyi bashobora kubakira kugira ngo na bo babone uburenganzira bwo kurererwa mu miryango”.
Munyaneza yahuye na ba Malayika Murinzi 20 b’i Kigali ku wa Kane no ku wa Gatanu tariki 22-24 Nzeri 2021, ariko akaba atarabona abamwemerera gutwara abo bana bose, kugira ngo bave mu kigo kibarera nk’impfubyi.
Abo bana batawe ku mihanda n’ababyeyi babo, inzego za Leta zababona zikabajyana i Gahanga mu kigo, abandi ni abazanywe muri icyo kigo n’abababyaye bakabatamo cyangwa bakabasiga ku irembo.
Munyaneza avuga ko nibagira amahirwe bazabona ababyeyi 10 bakwemera kwakira bamwe muri abo bana, abandi bakaba bagikeneye kubona ababyeyi b’impuhwe aho baturuka hose mu gihugu.
Umuryango Hope&Homes uvuga ko utabwira umuntu ko hari icyo uzamugenera mu gihe yaramuka yemeye kurera umwana utari uwe kandi ufite ubumuga, mu rwego rwo kwirinda gutanga umwana ku batekereza kugira inyungu babakuraho.
Malayika Murinzi witwa Mukamihigo Petronille wareze abana batagira ababyeyi kuva mu myaka irenga 20 ishize, avuga ko kurera abana bimushimisha kandi ngo bituma agira umugisha wo kutabura ibiribwa
Mukamihigo agira ati “Maze kurera abana barenga 30 babaye iwanjye, nta bushobozi buhambaye nari mfite ariko naravuze ngo ‘aho ikilo kimwe cy’ifunguro gihaza umuntu umwe, cyahaza na batatu bafite amahoro, nta mafunguro nigeze mbura, hari igihe nigeze kurera abana barenga cumi na…,kandi barigaga bose.”
Mukamazimpaka Mwamini w’i Nyarugenge avuga ko mu bana barindwi yareze hari babiri batari abe kandi harimo n’ufite ubumuga, ngo waje adashobora kunezerwa na rimwe ariko ubu akaba yigirira icyizere akanamuganiriza basabana nk’umwana ku mubyeyi.


text:
Hari impamvu zitandukanye zisigaye zituma ingo z’abakundana batari kumwe , cyangwa se umwe yibera i mahanga(abadiaspora nkuko bivugwa)zitamara kabiri. Muri iki gihe isi imaze gukata mu iterambere usamga benshi bamenyanira ku mbugankoranyambaga ariko badasanzwe baziranye mu buzima busanzwe, iyo babanye nk’umugabo n’umugore akenshi urugo rwabo rushobora kudakomera kubera izi mpamvu zikurikira:
- Abasore cyangwa abakobwa bashakana n’abo batazi neza:kuba mutaziranye byimbitse bishobora kuba intandaro yo gutandukana.
- Baziko urukundo rugurwa amadorali cyangwa – bitera muremure mu gihe cyo kurambagiza bakarambagirisha amadorali.
- Bakunda kubeshya ubuzima nyakuri babamo mu mahanga:usanga abatuye mu mahanga (dispora) bigaragara uko batari.
- Barambagiza abatashoboraga kubemera bakiri mu Rwanda
- Abenshi bashaka abakobwa baminuje i kigali kandi bo batarize ari abasongarere mu mahanga .
- Bakunda kurambagiza inkundarubyino z’ikigali (slayqueen) batazi n’iyo zikomoka
- Bihutisha ubukwe ntibagire igihe gihagije cyo kumenyana no gushaka amakuru y’uwo bagiye kurambagiza.
●Inama nabaha nka masenge (ndayiha abadiaspora):
●Abasenga banza usengere cyane uwo urambagiza.
●Rambagiza umukobwa cyangwa umuhungu uri mu rwego rwawe !!!!!!!!
●Rambagiza umukobwa uva mu muryango uzi mbere yo kumurambagiza
●Amadorali ntabwo agura gukundwa:
Mu gihe cy’irambagiza irinde guha
fiancé wawe amafranga (uzamenya niba agukunda cg akunda ibyo utunze).
●Irinde ubukwe bw’ikubagahu, fata umwanya wo kumenyana.
●Mwirinde kwiyemera cyane no kubeshya ibyo mudatunze.
● Irinde gufata za crédit muri fiançailles – menya ko kumenya ko umukobwa cyangwa umuhungu agukunda uri umudiaspora bigoye abenshi bakunda aho muba n’ibyo mutunze kandi ukwemereye ko agukunda akenshi aba ari ibinyoma.
●Murambagize cyane abo muzi ndetse muzi n’aho bakomoka bizabafasha kugira urugo rwiza kandi ruzakomera ubuziraherezo.


text:
Rurangwa Oswald wahinduye Gisozi irimbi muri Jenoside yohererejwe u Rwanda
Yanditswe na NTAWITONDA JEAN CLAUDE
Leta Zunze Ubumwe z’Amerika zoherereje u Rwanda Oswald Rurangwa wakatiwe imyaka 30 y’igifungo n’Urukiko Gacaca rwa Gisozi mu Karere ka Gasabo, kubera uruhare yagize muri Jenoside yakorewe Abatutsi by’umwihariko mu bwicanyi bwakorewe ku Gisozi bwatumye hahindurwa imva rusange .
Kuri uyu wa Kane taliki ya 7 Ukwakira ni bwo Ubushinjacyaha bukuru bwa Repubulika y’u Rwanda bwashyikirijwe Oswald Rurangwa woherejwe ku bufatanye bw’inzego z’ubutabera z’u Rwanda n’iza Leta Zunze Ubumwe z’Amerika (USA).
Mu ishati y’ubururu bwererutse n’impantalo y’umukara, Rurangwa akigera ku kibuga cy’indege inzego zaje zimuherekeje zamwabuye amapingu yaje yambaye, zihita zimushyikiriza inzego z’umutekano z’u Rwanda aho yahise yinjizwa mu modoka y’abagororwa y’Urwego rw’Igihugu rw’Ubugenzacyaha (RIB)
Rurangwa avugwaho kuba yaragize uruhare rukomeye cyane mu guhindura Gisozi isibaniro ry’ubwicanyi bw’indengakamere ari na bwo bwatumye nyuma ya Jenoside yakorewe Abatutsi ku Gisozi hashingwa urwibutso rukuru rushyinguwemo abasaga 250,000 barimo n’abakuwe mu bindi bice bitandukanye by’Umujyi wa Kigali.
Ahubatswe urwo rwibutso hari haracukuwe ibyobo byajugunywagamo Abatutsi bamwe bamaze kwicwa abandi bakajugunywamo bagihumeka nk’uko bivugwa n’abatangabuhamya barokokeye mu misozi yo ku Gisozi no mu nkengero zayo.
Uyu Rurangwa uvugwaho kuba yaragize uruhare mu bwicanyi bwatumye Gisozi ihindurwa icyicaro cy’imva rusange zajugunywagamo abantu, yari Umuyobozi w’Ishuri Ribanza rya Gisozi. Mu minsi igana mu gihe cya Jenoside yakorewe Abatutsi, Rurangwa yakomeje kuba Diregiteri w’iryo shuri ariko amenyekana cyane kuko yari Umuyobozi w’Ishyaka rya MRND ku Gisozi, akaba ari na we wari ukuriye Interahamwe zose zabarizwaga ku Gisozi.
Nubwo Interahamwe zo ku Gisozi zari zifite Umuyobozi witwa Isaïe Ntirushwa umunsi ku wundi, bivugwa ko uwo muyobozi yahabwaga amabwiriza na Rurangwa mu bushobozi yari afite nk’Umuyobozi wa MRND muri Segiteri ya Gisozi.
Nyuma y’iminsi mike yagizwe Umujyanama wa Segiteri ya Gisozi asimbuye Servilien Rwabusasu wafatwaga nk’Umuhutu udasobanukiwe ibya Politiki yari ihari yo gutsemba Abatutsi.
Impuguke mu kurwanya Jenoside zivuga ko guhabwa izo nshingano bishimangira uburyo Rurangwa yari yizewe n’Abayobozi Bakuru b’Igihugu, n’uburyo yari yariyemeje gushyira mu bikorwa Umugambi wa Jenoside wari warateguwe igihe kinini.
Mu babarirwa mu 250,000 bashyinguwe mu Rwibutso Rukuru rwa Kigali ruherereye ku Gisozi, harimo abenshi bishwe n’Interahamwe zahabwaga amabwiriza na Rurangwa, cyane ko ari na we wazishakiraga intwaro, akazitera inkunga ndetse akanagenzura imikorere yazo.
Ibikorwa bya Rurangwa n’abo yahaga amabwiriza bifitanye isano ya bugufi n’ubwicanyi bwakorewe Abatutsi mu gace ka Gisozi n’aka Kinamba ko mu yahoze ari Segiteri Kacyiru ndetse n’Abatutsi bari bahungiye mur Paruwasi ya Ste Famille n’iya St Paul mu Mujyi wa Kigali rwagati.
Jenoside ikimara guhagarikwa muri Nyakanga 1994, Rurangwa yahungiye muri Repubulika Iharanira Demokarasi ya Congo (RDC), abanza gucumbika mu nkambi ya Kibumba nyuma aza kwimukira mu Nkambi ya Kayindo zose zabarizwagamo abaturage n’Interahamwe zasize zihekuye u Rwanda.
Mu mwaka wa 1996 ni bwo yabashije kubona uko yerekeza muri Leta Zunze Ubumwe z’Amerika, ariko uruhare rwe muri Jenoside yakorewe Abatutsi ntirwigeze rwibagirana.
Urukiko Gacaca rwa Gisozi rwamukatiye imyaka 30 y’igifungo adahari, nyuma yo guhamwa n’ibyaha bya Jenoside yakorewe Abatutsi yakoreye ku Gisozi.
Mu buzima bushya yatangiye muri Leta Zunze Ubumwe z’Amerika, Rurangwa yahinduye amazina yiyita Oswald Rukemuye. Iryo zina rishya ngo ni irya se umubyara yafashe kuko yitwaga François Rukemuye.
Abaturage bo ku Gisozi bari bahatuye mu gihe cya Jenoside baracyamwibuka nka Rurangwa abandi bakamwibuka nka Oswald ku buryo n’abamubonyeho bacyibuka isura ye yo mu myaka 27 ishize.
Ubushinjacyaha bukuru bwa Repubulika y’u Rwanda burashimira inzego z’ubutabera za USA zikomeje kugaragaza ubufatanye mu kohereza abahungiye muri icyo gihugu bakurikiranyweho uruhare bagize muri Jenoside yakorewe Abatutsi.
Rurangwa abaye uwa gatandatu woherejwe na Leta Zunze Ubumwe z’Amerika ngo aze kuburanishirizwa mu Rwanda ku byaha bya Jenoside guhera mu mwaka wa 2005.


text:
Gicumbi: Mukamutembe w’imyaka 103 yabwiye urubyiruko ibanga ryo kuramba
Yanditswe na NGABOYABAHIZI PROTAIS
Umukecuru ufite imyaka 103 utuye mu Mudugudu wa Maya, Akagari ka Kabuga, Umurenge wa Kageyo yabwiye urubyiruko ko ibanga ryatumye aramba ari indyo yuzuye.
Mukamutembe Dancilla avuga ko yashatse mu 1935 kandi mu buzima bwe atigeze agira ibibazo byo kurwaragurika kuko atigeze akunda imirire itari iya gakondo.
Agira inama urubyiruko yo kwirinda kurya ibinyamuvuta byinshi no kunywa ibiyobyabwenge ndetse n’inzoga, ngo kuko ari bimwe mu bituma basaza nabi.
Uyu mukecuru akomeza avuga ko mu buzima bwe yaranzwe no kwirinda ibisindisha.
Yagize ati: “Mu buzima bwange nkunda kunywa amata buri munsi, iyo mpinduye nywa igikoma cy’uburo n’ingano rimwe na rimwe n’ikigage ariko kitaraye kabiri byaba byananiranye nkinywera amazi atetse, sinigeze ngira ikibazo cyo kurwaragurika mu buzima kugeza n’ubu ngeze mu za bukuru.”
“Ikibazo mfite ni amaguru nsigaye ndwaye kandi na yo njya kwivuza bikoroha, umuntu akwiye kwiyitaho kandi yagera mu zabukuru igihugu n’abamukomokaho bakamufasha, nk’uko igihugu cyacu ubu cyashyizeho gahunda yo kwita ku basheshe akanguhe”.
Uyu mukecuru avuga ko kuva yavuka atakunze guhindura imirire, kuko yaryaga ibishyimbo, ibijumba, ibihaza, amateke, umutsima w’amasaka n’ingano.
Yagize ati: “Iyo nageragezaga iyindi mirire ya kizungu nahitaga mbyibuha cyane ngahumeka nabi bituma nguma ku mafunguro ya gakondo, kugeza mu myaka 103 buriya ntunzwe n’ibiryo bya gakondo, ntiwambwira kurya ubuto, kandi nakunze no gukoresha ingufu mpinga, ibi byatumye ntanduranya ngo nsabirize ”.
Umuyobozi w’Akarere ka Gicumbi Ndayambaje Félix, avuga ko uriya mukecuru n’ubwo afite imyaka isaga 100, usanga afite umuhate wo kwiteza imbere.
Yagize ati: “Muri aka karere kacu koko bigaragara ko bagerageza kwigira, Mukamutembe rero na we ni urugero rw’abakunze kwifata neza mu buzima babwitaho, barya indyo ikwiye ndetse akora kugira ngo yiteze imbere, abageze mu za bukuru na bo batanga kandi umusanzu wo mu iterambere ry’igihugu, kuko n’uyu mukecuru w’imyaka isaga 100, aza mu nama agatanga ibitekerezo”.


text:
Imfungwa n’Abagororwa bafungiye muri Gereza ya ririma bashyikirijwe inkunga Komisiyo y’Ubutabera n’Amahoro
Komisiyo y’Ubutabera n’Amahoro y’Arikidiyosezi ya Kigali kubufatanye na Caritas Kigali bashyikirije inkuga gereza ya Rilima mu karereka Bugesera inkunga ifite agaciro k’ihumbi 810.
Mu nkunga yatanzwe yari igenewe abatagira ababasura harimo imyenda yo kwambara, kawunga, isukari n’amavuta yo kwisiga.
Karigirwa Annonciathe umuhuzabikorwa wa Komisiyo y’Ubutabera n’Amahoro muri Arikidiyoseze ya Kigali avuga ko mu cyumweru cya Caritas bakusanyije inkunga yo gufasha abatishoboye.
Mubatoranyijwe gufasha harimo n’imfungwa n’abagororwa kuko ari abantu akenshi baba bakeneye kwegerwa no kwitabwaho.
Impamvu bahisemo gereza ya Rilima nuko iyi Komisiyo y’Ubutabera n’Amahoro ifite ibikorwa ikorera mu karere ka Bugesera.
“Impamvu twatekereje gusura imfungwa n’abagororwa nuko ari mu kwizihiza icyumweru cya CaritasKarigirwa.
Yahumurije Abagororwa anabasaba kwitwara neza igihe batashye basubiye mu miryango yabo no kubanira neza abo basanze.
Narame Marie Gratia umuhuzabikorwa w’ishami ry’imibereho myiza no gufasha muri Caritas Kigali mu ijambo rye yahumurije imfunga n’abagororwa anabasaba kurangwa n’impuhwe, imbabazi, haba muri gereza ndetse n’igihe bageze hanze bakabanira neza abo basanze.
Ubuyobozi bwa Gereza ya Rilima bwashimye iki gikorwa cy’urukundo batangaza ko kigaragaza intambwe nziza abanyarwanda bamaze gutera y’ubumwe n’ubwiyunge kandi ko bikwiye kubera abandi isomo ryo kwigiraho kubabarirana bityo ubumwe bw’abanyarwanda bugasigasirwa.
Ibikorwa by’ubumwe n’ubwiyunge bigaragarira mu bikorwa bitandukanye birimo no gusura imfungwa n’abagororwa bakabagenera n’imfashanyo.


text:
Umuryango wa Bibiliya uvuga iki ku magambo agaragaramo asa n’apfobya?
Pasiteri Gasare Michael ushinzwe itumanaho no kumenyekanisha ibikorwa by’umuryango wa Bibiliya mu Rwanda avuga ko ijambo ryose ryanditse muri Bibiliya rigira ibisobanuro byo mu buryo bw’umwuka n’uburyo bw’Umubiri.
Imyandikire y’amagambo amwe yo muri Bibiliya rero ngo ntikwiriye guhindurwa ngo ijyanishwe n’imyumvire y’aho umuntu aba ari, n’igihe agezemo, kuko Bibiliya ifite ibyo isobanura mu buryo bwinshi kandi butandukanye.
Pasiteri Gasare Michael kandi asanga ijambo ryose riri muri Bibiliya ridakwiye gufatwa nk’irishaka gusesereza, ntirifatwe mu buryo bwa muntu gusa, kuko hari igihe riba rifite ibisobanuro byo mu buryo bw’umwuka(Roho).
Muri Bibiliya hagaragaramo amagambo atagihabwa agaciro mu mvugo nyarwanda kuko afatwa nk’apfobya abavugwa. Ayo ni nko kwita abantu ibimuga, ibirema, impumyi, n’ibindi.
Pasiteri Gasare Michael ushinzwe itumanaho no kumenyekanisha ibikorwa by’umuryango wa Bibiliya mu Rwanda, abajijwe icyo batekereza kuri ayo magambo, yagize ati “Reka nguhe nk’urugero, iyo muri Bibiliya bavuze ngo umuntu ni impumyi cyangwa ikimuga, birashoboka ko waba uri impumyi ku mutima mu buryo bwa roho, n’ubw’umubiri”. Byagorana ko twabasha guhita tuyihindura, kuko tubanza kureba ubusobanuro kuri izo mpande zombi.”
Naho ku bakoresha Bibiliya bakayisobanura ku buryo bwabo bwite kubera indonke bashaka gukuramo, Pasiteri Gasare avuga ko bidakwiye kuko kwigisha bibiliya bisaba ko uba ufite ububasha bwo kumva ibyanditsemo.
Ati “Byakabaye byiza ko abigisha Bibiliya baba barize iyobokamana, kandi bashobora no kumva ibyo bagiye gusobanura”.
Yavuze kandi no ku magambo aboneka muri Bibiliya asa n’aho atari ikinyanywanda nk’ikusi n’ikasikazi. Ayo magambo ngo yari yaratiwe mu ndimi z’ahandi, ariko ubu ngo habonetse Bibiliya ifasha abanyarwanda kuyasobanukirwa neza.
Igitabo cya Bibiliya gifatwa nk’ijambo ry’Imana, kikaba kigizwe n’ibitabo 66 byakusanyirijwe hamwe. Abemera Bibiliya bavuga ko izo nyandiko nyinshi zashyizwe hamwe zanditswe n’abantu batandukanye ariko bakoreshwa n’imbaraga z’Imana ndetse n’umwuka wayo. Iki gitabo kimaze guhindurwa mu ndimi nyinshi zisaga 2,300 n’ikinyarwanda kirimo.
Ibitekerezo ( 3 )
Murahonezamwese abakundimana Niyomugabo Emmanuel niwubasuhuje Igitekerezo Ibihetugezemo nibihebikomeye Ikinigihecyogucyenyera ukuri tugahamya Yesutwamenye Kand Nikimbaraganubwenge nigihecyoguhumuka Tukarwamurugambarwanyuma Murakoze Imana idufashemurikigihegikomeye.
BIBILIYA NI CYI
Igitangaje nuko muli Bible Abafaransa cyangwa Abongereza batazahindura amagambo "Impumyi" cyangwa "Ikimuga".Ngewe mbona biterwa na "complex" y’abantu bamugaye.Icyangombwa tugomba kureba ni Message.Kubera ko abantu bose banga kumvira amategeko y’Imana,baba abamugaye cyangwa abahumye,Imana izabarimbura ku munsi w’Imperuka nkuko Imigani 2:21,22 havuga.Icyo Imana ireba ni "umutima gusa".Abaremaye cyangwa abahumye bumvira Imana,bose bazakira mu isi nshya nkuko tubisoma muli Yesaya 11:6-8.